10 Khasiat Kopi Menurut Kajian Saintifik

Apakah khasiat minuman kopi kepada kesihatan badan? Artikel ini akan membincangkan khasiat kopi, kandungan nutrisi dan komponen sihat di dalamnya.

Sebut sahaja kopi pasti tidak asing lagi bagi kebanyakan kita. Sejenis minuman yang sentiasa menjadi pilihan ketika bersarapan pagi. Biji kopi datangnya daripada pokok kopi yang diberi nama Coffea. Berdasarkan kepada kajian, terdapat beribu jenis spesis pokok Coffea dengan pelbagai ciri fizikal.

Namun begitu, dua jenis spesis Coffea yang popular di dunia iaitu Coffea Arabica dan Coffea Robusta. Pokok C. Arabica merupakan spesis utama yang menghasilkan serbuk kopi Arabica dan meliputi 70% pengeluaran di dunia. Spesis pokok kopi ini berasal daripada negara Ethopia dan dikatakan mengandungi kafein yang lebih rendah berbanding dengan kopi Robusta.

Manakala, biji kopi daripada spesis C.Robusta pula banyak digunakan dalam penghasilan kopi pra-campuran. Ianya juga didapati mengandungi kafein yang lebih tinggi.

Kandungan Nutrisi dalam 100g kopi adalah:

Karbohidrat: 0gProtein: 0.12gLemak: 0.002gKalsium: 2.0gZat Besi: 0.01mgKalium: 49mgNatrium: 2mg

Kandungan Berkhasiat di dalam Kopi

Kopi merupakan salah satu minuman yang mengandungi tinggi antioksidan. Chlorogenic acid adalah merupakan salah satu antioksidan yang didapati daripada biji kopi.  Ia merupakan salah satu metabolit daripada kumpulan polyphenol dan komponen utama yang didapati daripada biji kopi.

Secara spesifiknya, kajian mendapati bahawa chlorogenic acid memainkan peranan penting dalam pelbagai aktiviti biologi seperti bertindak sebagai antioksidan, antibakteria dan anticarcinogenic. Bahkan ianya juga didapati dapat memberikan kesan hypoglycemic serta hypolipidemic [1].

Sementara itu, dalam kajian lain pula mendapati bahawa aktiviti antiokisdan di dalam air kopi adalah lebih tinggi berbanding dengan air teh dan juga wine merah [2].

10 Khasiat Kopi untuk Kesihatan

1. Bertindak sebagai Energy Booster

Lazimnya, minuman kopi ini sentiasa menjadi pilihan individu ketika bersarapan mahupun ketika ingin menyegarkan diri daripada kepenatan bekerja. Kopi sememangnya sangat popular dengan keupayaannya dalam memberikan tenaga atau membuatkan si peminumnya berada dalam keadaan berjaga (stay awake).

Ini adalah kerana, kopi mengandungi sejenis ‘bahan rangsangan’ yang bertindak terhadap sistem saraf pusat (central nervous system) iaitu kafein. Umumnya, kafein akan diserap kedalam salur darah dan dibawa ke sistem saraf (otak).

Seterusnya, ia akan bertindak dengan menghalang tindakbalas adenosine, kompoun kimia yang menyebabkan individu berasa penat dan mengantuk [3]. Dalam masa yang sama ia juga akan merangsang aktiviti hormon adrenaline dan menyebabkan individu berada dalam keadaan berjaga.

2. Mengurangkan Risiko Penyakit Kencing Manis

Kandungan polyphenol, chlorogenic acid yang terdapat di dalam kopi dapat memberikan kesan hypoglycemic dan antidiabetic. Ini disebabkan oleh salah satu fungsi chlorogenic acid yang merangsang rembesan insulin dan seterusnya meningkatkan pengambilan gula oleh insulin di dalam darah [1]. Oleh itu, salah satu khasiat kopi adalah ia boleh mengurangkan sedikit sebanyak risiko penyakit kencing manis

Walaubagaimanapun, harus diingatkan bahawa pengambilan kopi ini adalah tanpa sebarang tambahan gula atau pemanis lain.

Artikel Berkaitan: Simptom Kencing manis dan Rawatan

3. Berpotensi Mengurangkan Risiko Penyakit Kanser

Kopi yang kaya dengan antioksidan seperti chlorogenic acid dan caffeic acid memainkan peranan penting dalam mengurangkan risiko penyakit kanser. Seperti yang kita sedia maklum, antioksidan merupakan salah satu bahan yang dapat mengurangkan risiko kerosakan sel akibat daripada tekanan oksidatif.

Namun begitu, kajian mendapati bahawa fungsi ini hanya berkesan terhadap beberapa jenis penyakit kanser sahaja [4]. Oleh yang demikian, kajian yang lebih mendalam perlu dijalankan.

4. Memberi Kesan Hypolipidemic

Kandungan chlorogenic acid di dalam kopi didapati dapat membantu mengurangkan paras lemak di dalam tubuh individu. Ini disebabkan oleh chlorogenic acid yang mampu meningkatkan metabolisma lemak di dalam hati.

5. Mengurangkan Risiko Penyakit Alzheimer’s

Sebuah kajian mendapati bahawa pengambilan kopi dalam kalangan warga pertengahan usia dapat mengurangkan risiko penyakit alzheimer’s sebanyak 65%. Ini disebabkan oleh ciri-ciri antioksidan yang dimainkan oleh kopi serta peningkatan kadar sensitiviti insulin [5].

6. Mengurangkan Risiko Penyakit Parkinson

Kafein yang terkandung di dalam biji kopi memainkan fungsi penting dalam memberi perlindungan terhadap sistem saraf. Mekanisma ini berkait dengan kandungan kafein yang dapt meningkatkan aktiviti dopaminergic [6].

7. Melindungi Daripada Risiko Penyakit Hati

Kajian berpendapat bahawa kandungan antioksidan dan juga pengaktifan enzim terhadap fungsi detoks oleh hati merupakan mekanisma yang bersifat hepatoprotective. Walaubagaimanapun, pengaruh gaya hidup dan juga pemakanan turut sama mempengaruhi risiko seseorang individu terhadap penyakit hati [7].

Minuman kopi daripada biji yang dipanggang mempunyai kadar antibakteria yang tinggi berbanding dengan biji kopi yang tidak dipanggang. Kajian mendapati bahawa kopi mampu merencatkan aktiviti Streptococcus Mutants, sejenis bakterian yang menyebabkan karies pada gigi. Walaubagaimanapun, kesan perlindungan ini adalah daripada pengambilan kopi hitam yang tidak dicampur susu sahaja [8].

9. Membantu di dalam Aktiviti Sukan

Kajian mendapati bahawa pengambilan kafein dengan dos yang sederhana mampu meningkatkan prestasi individu ketika bersukan [9].

10. Menambahbaik Mood & Emosi

Kajian mendapati bahawa pengambilan kafein dalam dos yang sederhana (200-250mg) mampu meningkatkan mood dan emosi seseorang individu. Walaubagaimanapun, pengambilan yang berlebihan tidak digalakkan kerana ia mampu memberi kesan buruk seperti meningkatkan rasa gelisah [10]. Kajian yang lain pula mendapati bahawa kesan pengambilan kopi tidak mempengaruhi individu yang mengalami masalah psikologi dan bergantung kepada ubat [11].

Kopi sememangnya banyak memberi kebaikan kepada individu, walaubagaimanapun terdapat beberapa risiko yang akan dialami jika ia diambil secara berlebihan. Justeru itu, bagi penggemar kopi anda disarankan untuk mengambil kopi 1-2 cawan sehari.

Bagi individu yang mempunyai masalah penyakit kronik terutama sekali penyakit jantung dan darah tinggi, anda dinasihatkan untuk mendapatkan saranan daripada doktor terlebih dahulu.

Diharapkan artikel khasiat kopi ini dapat memberikan sedikit sebanyak maklumat kepada para pembaca

Khasiat Makanan yang lain

M. S, C. J, F. Q, P. J, and H. Y, “Roles of chlorogenic Acid on regulating glucose and lipids metabolism: a review.,” Evidence-Based Complement. Altern. Med., vol. 2013, pp. 1–11, 2013.A. Yashin, Y. Yashin, J. Y. Wang, and B. Nemzer, “Antioxidant and antiradical activity of coffee,” Antioxidants, vol. 2, no. 4, pp. 230–245, 2013, &NA;, Caffeine for the Sustainment of Mental Task Performance: Formulations for Military Operations, vol. 37, no. 1. 2002.X. Chen, Y. Zhao, Z. Tao, and K. Wang, “Coffee consumption and risk of prostate cancer: A systematic review and meta-analysis,” BMJ Open, vol. 11, no. 2, pp. 1–9, 2021, M. H. Eskelinen and M. Kivipelto, “Caffeine as a protective factor in dementia and Alzheimer’s disease.,” J. Alzheimers. Dis., vol. 20 Suppl 1, pp. S167-74, 2010, doG. W. Ross et al., “Association of coffee and caffeine intake with the risk of Parkinson disease,” J. Am. Med. Assoc., vol. 283, no. 20, pp. 2674–2679, 2000, R. D. Heath, M. Brahmbhatt, A. C. Tahan, J. A. Ibdah, and V. Tahan, “Coffee: The magical bean for liver diseases,” World J. Hepatol., vol. 9, no. 15, pp. 689–696, 2017, P. Anila Namboodiripad and S. Kori, “Can coffee prevent caries?,” J. Conserv. Dent., vol. 12, no. 1, pp. 17–21, Jan. 2009, S. Cappelletti, P. Daria, G. Sani, and M. Aromatario, “Caffeine: Cognitive and Physical Performance Enhancer or Psychoactive Drug?,” Curr. Neuropharmacol., vol. 13, no. 1, pp. 71–88, 2014, F. Components et al., Food Components to Enhance Performance. 1994.B. Distelberg, A. Staack, K. Elsen, and J. Sabaté, “The Effect of Coffee and Caffeine on Mood, Sleep, and Health-Related Quality of Life,” J. Caffeine Res., Mar. 2017,


Natrium: Definisi, Sejarah, Sifat dan Kegunaan

Apakah itu unsur natrium dan kegunaannya? Artikel ini akan membincangkan unsur ini dari sudut definisi, sejarah penemuan, sifat dan kegunaan natrium pada manusia

Pengenalan dan Sifat Natrium

Natrium adalah unsur kimia dengan simbol Na dan nombor dan mempunyai nombor atom 11.

Sifat Natrium : Ia adalah logam lembut, berwarna putih keperakan dan sangat reaktif.

Jadual Berkala Unsur: Berada dalam kumpulan 1 jadual berkala unsur. Oleh itu, ia adalah logam alkali

Takat Lebur dan Didih :  Takat lebur 97.5 °C dan takat didih 883 °C.

Natrium adalah satu-satunya isotop stabil dengan berat atom 23. Unsur ini merupakan logam bebas yang tidak terhasil secara semulajadi sebaliknya melalui proses sebatian. Natrium adalah unsur keenam yang paling banyak terdapat di kerak bumi iaitu 2.8% dan terdapat dalam banyak mineral seperti feldspars, sodalite, dan garam (NaCl).

Sebahagian besar garam natrium larut di dalam air seperti ion natrium dicairkan hasil tindakan air dari mineral bumi selama ribuan tahun. Justeru, natrium dan klorin adalah contoh unsur terlarut yang biasa ditemui di lautan.

Tindak balas dengan Udara

Natrium apabila dinyalakan dan terdedah kepada udara akan menghasilkan api kuning. Natrium teroksida dengan cepat di udara untuk membentuk lapisan natrium oksida.

Tindak balas dengan Air

Unsur Na juga boleh terapung di atas air kerana ketumpatannya lebih rendah berbanding air. Ia bertindak balas pantas dengan air untuk menghasilkan natrium hidroksida dan gas hidrogen. Unsur Na bertindak balas dengan air lebih pantas daripada litium dan kurang pantas daripada kalium. Letupan berlaku apabila haba yang dihasilkan dari tindak balas natrium dan air lalu menghasilkan gas nitrogen.

Tindak balas dengan Nitrogen

Unsur Na tidak bertindak balas dengan nitrogen walaupun pada suhu yang sangat tinggi, tetapi ia boleh bertindak balas dengan ammonia untuk membentuk natrium amida. Unsur Na dan hidrogen boleh bertindak balas pada suhu 200ºC (390ºF) untuk membentuk natrium hidrida.

Tindak Balas dengan Halogen

Unsur Na hampir tidak bertindak balas dengan karbon, tetapi ia bertindak balas dengan halogen. Ia juga bertindak balas dengan pelbagai halida logam untuk membentuk logam dan natrium klorida.

Tindak Balas dengan Alkohol

Reaksi unsur Na dengan alkohol sama seperti reaksi unsur Na dengan air tetapi lebih perlahan.

Natrium yang mempunyai ciri logam sangat penting dalam:

Pembuatan ester dan dalam pembuatan sebatian organik. Unsur ini digunakan dalam menghasilkan titanium, sodamida, natrium sianida, natrium peroksida, dan natrium hidrida. Natrium yang dicairkan biasa digunakan sebagai penyejuk untuk reaktor nuklear. Wap natrium digunakan pada lampu jalan untuk menghasilkan cahaya kuning yang terang. Unsur ini juga membentuk sebatian yang penting dalam kehidupan seharian. Natrium dalam bentuk sebatian natrium klorida (NaCl) atau garam memainkan peranan yang sangat penting dalam kehidupan. Kegunaannya yang lain adalah seperti memperbaiki struktur aloi sebagai contoh aloi yang terhasil daripada sebatian natrium dan potassium adalah agen pemindahan haba yang penting. Selain itu, unsur ini juga digunakan dalam pembuatan sabun, dalam kombinasi dengan asid lemak, dalam lampu wap natrium, untuk membersihkan logam yang telah dicairkan dan natrium karbonat pepejal diperlukan untuk membuatan gelas.

Nama asal Natrium adalah soda iaitu dari bahasa Inggeris manakala simbolnya pula Na berasal daripada perkataan Latin. Pada pertengahan abad di Eropah, sebatian natrium digunakan sebagai ubat pening kepala. Sehingga abad ke-18 tidak ada perbezaan antara kalium dan natrium.

Ini kerana Ahli Kimia pada awalnya tidak menyedari bahawa mineral alkali Na2CO3, natrium karbonat, berasal dari deposit di bumi dan K2CO3, kalium karbonat berasal dari abu kayu adalah berbeza antara satu sama lain. Akhirnya perbezaan ini dikenalpasti oleh seorang Ahli Kimia iaitu Sir Humphry Davy yang pertama kali mengasingkan natrium pada tahun1807 melalui proses elektrolisis iaitu natrium hidroksida cair, NaOH.

Natrium dikumpulkan di katod. Davy juga mengasingkan kalium dengan prosedur serupa pada tahun 1807. Tidak lama kemudian, Thenard dan Gay-Lussac mengasingkan natrium dengan mengurangkan natrium hidroksida dengan logam besi pada suhu yang tinggi. Singkatan kimia untuk natrium pertama kali diterbitkan pada tahun 1814 oleh Jöns Jakob Berzelius dengan simbol atom.

Fungsi Natrium dalam badan

Natrium hadir sebagai elektrolit dan mineral dalam tubuh manusia. Ia berfungsi untuk mengawal jumlah cecair di dalam dan di luar sel badan dan keseimbangan elektrolit badan. Natrium juga memainkan peranan penting dalam sistem saraf dan fungsi otot.

Sebahagian besar natrium kira-kira 85% terdapat dalam darah dan cecair limfa. Badan manusia memperolehi natrium melalui makanan dan minuman dan kehilangannya melalui proses perkumuhan seperti berpeluh dan air kencing. Ginjal yang sihat akan mengekalkan tahap natrium yang konsisten dalam badan dengan menyesuaikan jumlah yang dikeluarkan melalui air kencing.

Apabila kemasukan dan pengeluaran natrium tidak seimbang, jumlah natrium dalam badan akan terjejas. Jika jumlah kepekatan natrium adalah tinggi ia dipanggil sebagai hypernatremia manakala jika jumlah kepekatan natrium adalah rendah ia dipanggil sebagai hyponatremia.

Jumlah natrium dalam badan mempengaruhi kadar cecair dalam darah dan sekitar sel. Tubuh kita sentiasa memantau jumlah darah dan kepekatan natrium. Apabila terlalu tinggi, jantung, salur darah, dan ginjal akan mengesannya seterusnya merangsang ginjal untuk meningkatkan perkumuhan natrium agar mengembalikan kadar darah menjadi normal. Jumlah natrium yang tinggi dalam darah juga boleh menyebabkan tekanan darah menjadi tinggi

Sebaliknya, apabila jumlah darah atau kepekatan natrium terlalu rendah, ginjal merangsang kelenjar adrenal untuk mengeluarkan hormon aldosteron. Aldosteron memberikan isyarat kepada buah pinggang untuk mengekalkan natrium dan mengeluarkan kalium. Apabila natrium disimpan, air kencing kurang dihasilkan, akhirnya menyebabkan jumlah darah meningkat.

Sebilangan besar makanan mempunyai natrium secara semula jadi di dalamnya atau sebagai ramuan yang digunakan untuk memasak. Natrium yang terdapat dalam garam dikenali sebagai natrium klorida dan dalam baking soda dikenali sebagai natrium bikarbonat. Banyak ubat dan produk lain juga mengandungi natrium di dalamnya, termasuk julap, aspirin, ubat kumur, dan ubat gigi.

Diharapkan artikel ini dapat memberikan maklumat berkenaan natrium terutamanya dari segi sifat, kegunaan dan sejarahnya.

Sodium – PubchemSodium – LentechSoidum – BritannicaSodium Role in the Body – MSD Manuals


Gelombang Elektromagnet: Definisi, Jenis, Ciri & Sejarah

Apakah itu gelombang elektromagnet? Artikel ini akan membincangkan definisi gelombang ini, sejarah perkembangannya dan juga jenis gelombang elektromagnet yang wujud.

Apakah itu Gelombang Elektromagnet?

Gelombang boleh dikelaskan kepada dua jenis iaitu:

Gelombang mekanik dan Gelombang elektromagnet.

Gelombang mekanik memerlukan medium untuk memindahkan tenaga dari satu titik ke titik yang lain dan bergetar dalam mediumnya. Contoh gelombang mekanik ialah gelombang air dan bunyi.

Manakala gelombang elektromagnet pula tidak memerlukan medium untuk memindahkan tenaga. Ia terdiri daripada ayunan medan elektrik dan medan magnet yang berserenjang antara satu sama lain.

Antara contoh gelombang elektromagnet ialah gelombang radio, gelombang cahaya, sinar-X, sinar gama dan banyak lagi.

Sejarah Perkembangan dan Penemuan Gelombang Elektromangnet

Pada tahun 1801 Thomas Young, seorang saintis Inggeris telah mengemukakan teori gelombang cahaya. Dia menunjukkan cahaya ialah gelombang menerusi interferens cahaya. Eksperimen dinamakan Eksperimen Dwi celah Young. Cahaya akan melalui dua celah yang sangat kecil untuk penghasilan kesan interferans yang jelas.

Eksperimen ini akan menghasilkan dua corak interferens iaitu kawasan gelap dan kawasan terang. Seterusnya, pada tahun 1862, James Maxwell telah mengemukakan teori bahawa cahaya ialah gelombang elektromagnet berdasarkan kajiannya antara tahun 1861 dan 1865 melalui penerbitannya (A Dynamical Theory of the Electromagnetic Field). Maxwell menyatakan bahawa elektrik dan medan magnet bergerak dengan kelajuan cahaya.

Dia menyatakan bahawa cahaya adalah bergelombang dalam fenomena elektrik dan magnetik. Teori Maxwell ini telah dibuktikan secara eksperimental oleh Heinrich Hertz pada tahun 1879 yang menjana satu jenis gelombang elektromagnet yang lain iaitu gelombang radio hasil daripada penemuan gelombang elektromagnetik di angkasa pada akhir abad ke 19.

Akhirnya awal abad ke 20 gelombang elektromagnet dikategorikan kepada 7 bahagian atau 7 komponen iaitu gelombang radio, gelombang mikro, sinaran inframerah, cahaya nampak, sinaran ultraungu, sinar-X dan sinar gama.

Gelombang elektromagnet terdiri daripada medan elektrik dan medan magnet yang berayun secara serenjang di antara satu sama lain. Ia merupakan gelombang melintang, tidak memerlukan medium perambatan dan boleh merambat melalui vakum. Laju dalam vakum adalah sama dengan laju cahaya iaitu 3.00 x 108 ms-1. Gelombang elektromagnet juga menunjukkan fenomena pantulan, pembiasan, pembelaun  dan interferens jika keadannya sesuai.

Tujuh jenis gelombang elektromagnet membentuk satu spektrum yang dikenali sebagai spektrum elektromagnet. Spektrum elektromagnet merupakan siri susunan yang disusun mengikut frekuensi dan panjang gelombang. Bermula daripada gelombang radio yang mempunyai panjang gelombang yang tinggi tetapi nilai frekuensinya yang rendah.

Seterusnya diikuti oleh gelombang mikro, sinar inframerah, cahaya tampak, sinar ultraungu hinggalah kepada frekuensi yang semakin tinggi iaitu sinar-X dan frekuensi yang paling tinggi iaitu sinar gamma. Tenaga yang dibawa oleh gelombang elektromagnet berkadar terus dengan frekuensinya, semakin tinggi nilai frekuensi semakin besar tenaganya. Ini bermakna sinar gamma dan sinar-X membawa tenaga yang sangat besar.

Dua jenis gelombang ini perlulah digunakan secara berhemah dan perlu sahaja supaya penggunaanya tidak membahayakan pengguna.

Aplikasi dan Kesan Setiap Komponen Gelombang Elektromagnet

Gelombang ini banyak digunakan dalam bidang komunikasi seperti dalam penyiaran radio dan televisyen, komunikasi tanpa wayar iaitu Bluetooth,wifi dan sebagainya. Ia juga digunakan pada mesin gelombang millimeter untuk mengimbas badan penumpang di lapangan terbang.

Walkie talkie juga salah satu contoh alat dalam gelombang radio yang memudahkan untuk berhubung pada jarak yang tertentu.

Gelombang ini digunakan dengan meluas dalam komunikasi antarabangsa melalui penggunaan satelit dan digunakan dalam sistem radar pengesan. Dalam bidang masakan pula, digunakan dalam ketuhar gelombang mikro yang menggunakan suhu yang tinggi untuk makanan cepat dimasak.

Kesan penggunaan ketuhar gelombang mikro dalam masa yang panjang boleh menyebabkan sesetengah mineral atau zat makanan bertukar kepada agen karsinogen yang dapat mencetuskan kanser.

Sinar inframerah digunakan dalam alat kawalan jauh untuk televisyen, pemain DVD dan alat kawalan yang lain. Ia juga digunakan dalam ketuhar, pemanggang dan pembakar. Selain itu, lampu inframerah juga digunakan dalam fisioterapi dan dalam bidang perubatan.

Kesan sinar inframerah yang berpanjangan kepada manusia boleh menyebabkan strok haba dan sinaran inframerah yang kuat boleh melecurkan kulit atau kulit terbakar dalam pelbagai peringkat.

Cahaya ini membolehkan dan membantu dalam penglihatan manusia. Ia juga digunakan dalam bidang fotografi. Dalam tumbuhan hijau ia membantu tumbuhan menjalankan proses fotosintesis yang memerlukan cahaya sebagai sumber fotosintesis.

Kesan cahaya nampak kepada manusia jika terdedah terus kepada mata boleh menjejaskan atau merosakkan reseptor dalam retina.

Sinar ultraungu atau lebih dikenali sebagai sinar UV merupakan sinaran elektromagnet yang mempunyai panjang gelombang yang lebih pendek daripada cahaya nampak tetapi mempunyai frekuensi yang lebih besar. Frekuensi ini tidak nampak pada pandangan manusia tetapi hanya boleh terlihat pada sebilangan serangga dan burung. Sinar ultraungu terdapat dalam cahaya matahari dan mampu menyebabkan berlakunya tindak balas kimia.

Terdapat beberapa aplikasi yang menggunakan sinar ultraungu dalam bidang perubatan, mengeraskan bahan tampalan gigi dan rawatan penyakit kuning pada bayi. Selain itu, digunakan dalam menentukan kesahihan wang kertas, penulenan air minuman, pensterilan alat perubatan dan makanan.

Sinar ultraungu boleh menyebabkan kemerahan (sunburn) dan penuaan kulit. Pendedahan yang berterusan boleh menyebabkan kanser kulit dan keradangan mata.

Sinar-X banyak digunakan dalam bidang perubatan iaitu pengimejan perubatan atau lebih dikenali dengan nama radiologi. Imej yang dihasilkan menggunakan sinar-X membantu doktor mengesan retakan atau patah pada tulang seterusnya dapat memeriksa organ dalaman tubuh yang bermasalah.

Tambahan lagi, sinar ini juga digunakan di lapangan terbang iaitu sebagai pengimbas bagasi. Kesan sinar-X jika terdedah boleh memusnahkan sel sihat. Oleh itu, pemakaian baju khas oleh para juru X-ray di hospital amatlah digalakkan bagi mengelakkan tubuh mereka terdedah kepada sinar-X.

Sinar gama mempunyai nilai frekuensi yang sangat besar dalam spektrum elektromagnet. Sinar ini berlaku hasil pereputan bahan radioaktif nuklear. Sinar ini banyak digunakan dalam bidang perubatan nuklear.

Sinar gama dapat membunuh sel kanser dalam radioterapi menggunakan peralatan khas yang dilengkapi dengan sinar gama. Selain itu, digunakan juga dalam pensterilan peralatan pembedahan dan perubatan.

Pendedahan sinar gama yang terlampau tinggi boleh mengakibatkan mutasi sel lalu mencetuskan kanser. Oleh itu, sinar gama ini hanya digunakan dalam bidang perubatan secara terkawal.

Kesemua 7 komponen gelombang elektromagnet mempunyai kebaikan dan keburukannya tersendiri. Komponen gelombang elektromagnet yang memunyai frekuensi yang tinggi bermakna mempunyai nilai tenaga yang besar. Penggunaan sinar-X dan sinar gama haruslah dipantau dengan lebih berhati-hati dan hanya digunakan pada keadaan yang tertentu sahaja bagi mengelakkan perkara yang buruk terjadi.

Oleh itu, sentiasalah peka akan keadaan sekeliling terutamanya kawasan yang menggunakan aplikas sinar-X dan sinar gama.

Buku Teks Fizik Tingkatan 4 KSSMCikgu Khairul Anuar. “FIZIK BAB 1 GELOMBANG.” Modul Pengajaran Fizik Tingkatan 5, 19 Jan. 2016,


10 Khasiat Tempe Yang anda Perlu Tahu

Apakah khasiat tempe kepada kesihatan badan? Artikel ini akan membincangkan beberapa khasiat tempe, kandungan nutrisi dan komponen sihat di dalamnya

Tempe merupakan makanan tradisional Indonesia yang menjadi kegemaran penduduk di seluruh dunia. Kebanyakan tempe diperbuat daripada kacang soya yang ditapai tetapi terdapat juga tempe yang dihasilkan dengan menggunakan pelbagai jenis kekacang dan bijian.

Di Indonesia, kacang soya yang ditapai dan tidak ditapai dijadikan sebagai bahan utama dalam menghasilkan produk yang komersial seperti tempe, kicap dan pes kacang soya. Menariknya, sejarah membuktikan bahawa penghasilan produk yang ditapai berasaskan kacang soya bermula di Indonesia oleh penduduk Jawa Tengah sejak tahun 1700.

Terdapat empat langkah dalam menghasilkan tempe iaitu rendaman, didihan, suntikan mikroorganisma dan penyimpanan dalam suhu bilik. Di Indonesia, tempe ditapai bersama bakteria Rhizopus sp., iaitu, Rhizopus oligosporus, R. oryzae, R. arhizus, R. stolonifer dan R. microsporus.

Setelah itu, tempe akan dibalut dengan daun pokok jati dan diletakkan sedikit serbuk yang dihasilkan daripada nasi yang telah ditanak. Namun demikian, tiada proses yang standard untuk menghasilkan tempe. Oleh disebabkan itu, terdapat variasi tempe yang dihasilkan di setiap kawasan.

Tempe menjadi sangat popular kerana harganya yang murah, rasanya yang sedap, mengandungi nutrisi yang tinggi dan boleh diolah untuk menghasilkan produk yang baru. Tempe juga dikatakan berupaya dalam mencegah berlakunya perlbagai penyakit seperti kencing manis, kanser, sakit jantung dan lain-lain. Oleh itu, artikel kali ini akan mengupas kandungan nutrisi dan khasiat tempe kepada kesihatan.

Tahukah anda bahawa tempe mengandungi kandungi nutrisi yang tinggi? Terdapat kajian yang dijalankan bagi mengkaji kandungan makronutrient dan mikronutrient dalam tempe. Di bawah ini menunjukkan kandungan makronutrient dan mikronutrient bagi 100g tempe.

Karbohidrat: 13.5gProtein: 20.7gLemak: 8.8gSerat: 3.2gKalsium: 155.1mgFosforus: 323.6mgZat Besi: 4.0mgVitamin B1: 0.12mgVitamin B2: 0.29mgVitamin B3: 1.13mgVitamin B6: 44.7mcgVitamin B12: 1.7mcg

Kandungan Berkhasiat dalam Tempe

Tempe mengandungi isoflavon iaitu polifenol yang ditemui pada kekacang, buah-buahan dan juga bijian. Isoflavon merupakan sebahagian daripada kumpulan sebatian difenolik iaitu gabungan estrogenik dan antioksidan yang memberikan kesan positif terhadap kesihatan. Isoflavon meningkatkan paras antioksidan dalam badan dan menghalang daripada pelbagai penyakit.

Sebagai contoh, isoflavon dapat mengekalkan kesihatan saluran darah daripada pembentukan plak yang menjurus kepada penyakit berkaitan jantung. Selain itu, isoflavon mengandungi kesan anti kanser kerana berupaya untuk menghalang pertumbuhan sel kanser, menghalang enzim yang menyebabkan pembiakan sel kanser dan mematikan sel kanser. Isoflavon turut mengandungi kesan anti mikroorganisma, anti keradangan, menghalang kerapuhan tulang dan mengandungi kesan estrogenik.

Superoxide dismutase merupakan enzim yang baru ditemui pada tahun 1969. Semua sel yang hidup akan menghasilkan radikal superoksida yang memberikan kesan toksik kepada sel. Lantaran itu, setiap sel yang normal akan menghasilkan sistem pertahanan dalam melindungi sel daripada radikal bebas.

Radikal bebas seperti superoksida yang terhasil daripada proses fermentasi (proses penapaian). Ini menimbulkan kerisauan kepada para pengkaji kerana superoksida terhasil seiring dengan pertumbuhan kulat. Namun demikian, proses penapaian yang mengambil masa sehingga 60 jam mengurangkan paras superoksida. Enzim superoxide dismutase akan menukarkan superoksida didalam bahagian luar sel dan sitosol kepada bentuk yang tidak berbahaya.

10 Khasiat Tempe Pada Kesihatan

Proses fermentasi ataupun dipanggil sebagai proses penapaian adalah proses dimana gula dipecahkan oleh bakteria dan yis. Melalui proses fermentasi, asid fitik dalam kacang soya dipecahkan untuk meningkatkan sistem pencernaan dan penyerapan nutrisi.

Salah satu khasiat tempe adalah melalui proses fermentasi tetapi tidak melalui proses pasteurisasi mengandungi probiotik, iaitu bakteria baik yang memberikan kesan positif terhadap kesihatan. Namun demikian, tempe yang melalui proses fermentasi akan melalui proses pasteurisasi serta dimasak sebelum dimakan.

Oleh itu, kandungan bakteria baik akan berkurangan. Akan tetapi, tempe tinggi dengan prebiotik, sejenis serat yang menjadi makanan kepada bakteria baik dan menggalakkan pertumbuhan bakteria baik dalam sistem penghadaman. Kajian menunjukkan bahawa prebiotik meningkatkan penghasilan asid lemak berantai pendek dalam usus termasuklah butirat, yang menjadi sumber tenaga bagi sel yang membentuk usus.

2. Mengurangkan Kesan Oksidatif

Tempe mengandungi isoflavon yang memberikan kesan antioksidan dan mengurangkan tekanan oksidatif. Antioksidan peranan dalam meneutralkan radikal bebas, atom yang tidak stabil dan menyebabkan pelbagai penyakit kronik.

Pengumpulan radikal bebas yang berbahaya dikaitkan dengan pelbagai penyakit seperti penyakit kencing manis, kanser dan sakit jantung. Banyak kajian yang menunjukkan bahawa isoflavon mengurangkan tekanan oksidatif dengan meningkatkan kesan antioksidan dalam badan.

Sebagai contoh, kajian terhadap haiwan menunjukkan bahawa isoflavon mengurangkan paras gula dalam haiwan yang menghidap penyakit kencing manis.

3. Mengurangkan Paras Lipid

Tempe berupaya dalam mengurangkan paras kolesterol dalam badan. Ini kerana tempe menghalang enzim yang berperanan dalam menghasilkan kolesterol, menghalang proses pengoksidaan kolesterol-LDL (kolesterol jahat) dan mengurangkan penghasilan plak pada dinding saluran darah.

Tambahan pula, kacang soya mengandungi kandungan kolesterol dan trigliserida (lipid yang disimpan dalam tisu) yang lebih rendah. Kajian terhadap haiwan yang mempunyai paras lipid yang tinggi telah dijalankan dengan diberikan tempe pada kepekatan yang berbeza sebagai sumber protein (0%, 25%, 50%, 75% dan 100%) selama dua bulan.

Profil lipid, aktiviti lipid peroksida dan ezim superoksida dismutasi turut dikaji dalam kajian ini. Hempedu haiwan yang terlibat diambil untuk mengkaji mekanisme dalam penurunan paras kolesterol. Hasil kajian tersebut menunjukkan bahawa pengambilan tempe mengurangkan paras kolesterol kerana kolesterol yang dihasilkan oleh hati telah dirembes keluar melalui hempedu.

Artikel Berkaitan: Punca Kolsterol tinggi dan rawatan

4. Memberikan Rasa Kenyang

Tempe dikenali sebagai makanan yang tinggi protein, yang boleh merangsang proses penghasilan haba. Ini akan meningkatkan metabolisme badan dan membantu badan untuk membakar lebih banyak kalori selepas makan.

Makanan yang tinggi protein membantu dalam mengawal selera makan dengan memberikan rasa kenyang lebih lama dan mengurangkan rasa lapar. Satu kajian menunjukkan bahawa snek yang tinggi protein meningkatkan selera makan dan memberikan rasa kenyang lebih lama berbanding dengan snek yang tinggi lemak.

Kajian lain menunjukkan bahawa 20 lelaki yang obese berjaya menurunkan berat badan dan rasa kenyang lebih lama apabila mengamalkan diet yang tiggi protein.

5. Menghalang Daripada Kembung Perut dan Cirit-Birit

Dalam penghasilan tempe, oligosakkarida iaitu karbohidrat kompleks telah ditukarkan kepada gula ringkas dan menjadikan kandungan oligosakkarida menjadi rendah. Ini akan mengurangkan masalah kembung perut apabila kacang soya dimakan.

Kajian menunjukkan bahawa tempe berupaya dalam menghalang masalah cirit-birit dalam kalangan penduduk penjara di Jawa. Ini kerana individu yang tidak memakan tempe mengalami masalah cirit-birit disebabkan oleh keadaan yang kotor didalam penjara.

Satu kajian haiwan dijalankan untuk mengkaji kesan tempe terhadap jangkitan E.coli. Terdapat dua kumpulan iiatu, kumpulan yang diberikan tempe dan kumpulan yang tidak diberikan tempe. Selepas empat minggu, kedua-dua kumpulan dijangkit oleh E.coli. Namun demikian, hanya 36% haiwan yang diberikan tempe mengalami cirit-birit manakalah 64% haiwan yang tidak diberikan tempe menghidap cirit-birit.

6. Meningkatkan Tahap Kesihatan Tulang

Tempe merupakan sumber kalsium yang baik, yang berperanan dalam memastikan tulang kuat dan padat. Pengambilan kalsium yang mencukupi dapat menghalang daripada penyakit osteoporosis, iaitu keadaan dimana tulang menjadi rapuh.

Kalsium dalam tempe diserap dengan baik oleh badan sama seperti kalsium yang terkandung dalam susu. Kajian dijalankan pada kanak-kanak dan remaja menunjukkan bahawa pengambilan kalsium yang tinggi meningkatkan pertumbuhan tulang dan tulang menjadi padat.

7. Menghalang Penyakit Anemia

Anemia berlaku disebabkan oleh pelbagai faktor seperti pengambilan zat besi yang rendah, penyerapan yang kurang efisyen serta keadaan fisiologi seperti mengandung. Pengurangan nutrisi seperti vitamin A, vitamin B12, vitamin C and asid folik juga boleh menyebabkan anemia.

Pengambilan tempe tinggi dengan nutrisi yang diperlukan untuk penghasilan hemoglobin seperti protein, vitamin B12, vitamin C, asid folik, zink, zat besi dan kuprum. 100g tempe mengandungi kira-kira 20.8g protein, 4mg zat besi dan 1.7mg vitamin B12.

Protein dalam tempe diperlukan untuk penghasilan globin. Pada masa yang sama, zat besi akan bercantum dengan globin untuk menghasilkan hemoglobin.

8. Mengurangkan Simptom Menopaus

Golongan menopaus mempunyai paras estrogen yang rendah dan berisiko untuk menghidap penyakit seperti sakit jantung, kerapuhan tulang, jangkitan pada saluran air kencing, kenaikan berat badan dan pengurangan kesan perlindungan terhadap sistem saraf.

Terdapat kajian dijalankan dalam kalangan penduduk Asia seperti di Jepun, China, Korea dan Indonesia dimana pengambilan kacang soya adalah tinggi. Tempe mengandungi isoflavon yang bergabung dengan reseptor estrogen dalam badan.

Isoflavon akan mengurangkan pedih hulu hati, simptom yang selalu dialami oleh perempuan yang telah menopaus. Proses penapaian memudahkan kacang soya untuk dicernakan.

9. Menghalang Penyakit Kanser

Terdapat mitos yang menyatakan bahawa pengambilan kacang soya akan meningkatkan risiko penyakit kanser. Namun demikian, mitos ini telah ditolak kebenarannya kerana pelbagai kajian menunjukkan keputusan sebaliknya. Negara-negara Asia dimana pengambilan kacang soya yang tinggi menunjukkan kes kanser yang rendah seperti kanser payudara, kanser prostat dan kanser perut.

Ini kerana tempe mengandungi glukolipid yang menghalang penghasilan sel kanser. Pernyataan ini disokong dengan kajian yang dijalankan di Jepun dimana pengambilan tempe dan tofu yang tinggi mengurangkan risiko kanser usus dan kanser rektum.

10. Menghalang Penyakit Neurodegeneratif

Tempe mengandungi antioksidan dan melindungi sistem saraf daripada berlakunya penyakit neurodegeneratif. Tempe berupaya memulihkan semula amnesia yang disebabkan oleh skopolamin, meningkatkan aktiviti kolinergik dan mengurangkan keradangan sistem saraf.

Ini kerana tempe mengandungi zink dan kuprum yang berkait dengan enzim superoxide dismutase. Zink dan kuprum meningkatkan paras superoxide dismutase dan menukarkan radikal superoksida kepada bentuk yang tidak berbahaya. Ini kerana radikal superoksida boleh menyebabkan kerosakan kepada membran sel dan komponen fosfolipid.

Pemakanan merupakan salah satu aspek yang penting bai mengekalkan kesihatan. Tempe dikategorikan sebagai sumber protein yang sihat serta mengandungi pelbagai kandungan nutrisi seperti vitamin B, antioksidan, fitokimia dan bahan bioaktif yang lain.

Pelbagai kajian telah menunjukkan kesan positif tempe terhadap kesihatan. Namun demikian, pengambilan tempe mestilah berdasarkan pengambilan yang telah disarankan. Diharapkan bahawa teknologi moden berupaya dalam meningkatkan lagi pengeluaran dan penghasilan tempe dengan menggunakan pelbagai sumber kekacang yang lain.

Hal ini untuk memastikan bahawa makanan yang mengandungi kandungan nutrisi yang tinggi, sedap, mampu dibeli dan boleh diterima oleh masyarakat dapat dihasilkan.

Diharapkan artikel khasiat tempe ini dapat memberikan sedikit sebanyak maklumat kepada para pembaca agar anda semua mengetahui khasiat tempe kepada kesihatan

Khasiat Makanan yang lain

Aryanta, I.W.R. (2020). Manfaat tempe untuk kesehatan. Prondi Kesehatan Ayurveda, 2(1), 44-51. Astuti, M., Meliala, A., Dalais, F.S., & Wahlqvist, M.L. (2000). Tempe, a nutritious and healthy food from Indonesia. Asia Pasific Journal Clinical Nutrition, 9(4), m322-325.    Dini, I. (2019). An overview of functional beverages. Functional and Medicinal Beverages, 11, 1-40. Helmyati, S., Sudargo, T., Kandarina, I., Yuliati, E., Wisnusanti, S.U., Puspitaningrum, V.A.D., & Juffrie, M. (2016). Tempeh extract fortified with iron and synbiotic as a strategy againest anemia. International Food Research Journal, 23(5), 2296-2299.Kridawati, A., Rahardjo, T.B.W, Hadinsyah, Damanik, R., Hogervorst, E. (2019). Comparing the effect of tempe flour and tofu flour consumption on estrogen            serum in ovariectomized rats. Heliyon, 5(6), 1-10.            https://doi.org/10.1016/j.heliyon.2019.e01787Link, R. (2017). Why tempeh is incredibly healthy and nutritious. Healthline.


10 Makanan Untuk Menaikkan Berat Badan

Apakah makanan yang sesuai untuk menaikkan berat badan? Artikel ini akan membincangkan beberapa jenis makanan yang sesuai untuk menaikkan berat badan anda.

Pernahkah anda mencuba untuk menaikkan berat badan sebelum ini? Selain menurunkkan berat badan, menaikkan berat badan juga antara tujuan sesetengah individu seperti individu yang mengalami kekurangan berat badan. Di dalam proses menaikkan berat badan, antara tujuannya adalah untuk menaikkan berat secara sihat dengan menaikkan peratusan otot di dalam badan bukannya peratusan lemak.

Dengan panduan dan tunjuk ajar yang betul, pasti kenaikkan berat badan yang sihat dapat dicapai. Artikel ini akan membincangkan dengan lebih lanjut mengenai makanan yang sesuai diambil untuk menaikkan berat badan.

Bagaimana Kenaikkan Berat Badan Terjadi?

Apakah proses yang menyebabkan kenaikkan berat badan? Sama seperti penurunan berat badan, kenaikkan berat badan turut mengambil kira konsep keseimbangan tenaga. Untuk menaikkan berat badan, tenaga yang diambil haruslah melebihi keperluan tenaga harian.

Anda boleh mengira keperluan tenaga harian anda di pelbagai laman web yang terdapat secara percuma di internet. Setiap 3500 kcal bersamaan dengan 0.5 kg berat manakala 7000 kcal bersamaan dengan 1 kg berat. Ini bermakna sekiranya anda mengambil lebih 500 kcal tenaga dari keperluan tenaga harian anda selama seminggu, anda boleh menaikkan berat anda sebanyak 0.5 kg.

Oleh itu, makanan apa yang sesuai diambil untuk menaikkan berat badan? Di bawah disenaraikan makanan yang sesuai diambil untuk menaikkan berat badan.

10 Makanan Untuk Kenaikkan Berat Badan

1. Susu penuh krim

Susu penuh krim merupakan antara pilihan susu yang ada bagi yang ingin menambah berat badan. Anda juga boleh mengambil pilihan susu lain namun susu penuh krim mempunyai kandungan kalori yang lebih tinggi bagi satu hidangan berbanding dengan jenis susu lain.

Di dalam satu kajian yang dijalankan terhadap peserta yang melakukan senama jenis rintangan, didapati bahawa protein yang terdapat did alam susu menyokong pembentukkan otot.

Nasi putih merupakan antara makanan ruji masyarakat di Malaysia. Tahukah anda bahawa kandungan lemak di dalam nasi putih adalah rendah di setiap satu sajian nasi putih mempunyai antara 0.5 g lemak dan 75 kalori. Bagi yang ingin menambah berat, anda boleh melebihkan pengambilan nasi putih anda.

Daging merupakan antara sumber protein yang kaya dengan sumber tenaga. Setiap satu sajian daging iaitu bersamaan dengan saiz 1 kotak kecil mancis sudah dapat membekalkan sebanyak lebih kurang 65 kcal jika ingin dibandingkan dengan satu sajian ikan yang hanya menyumbang lebih kurang 35 kcal sahaja.

Satu kajian telah mendapati bahawa pengambilan daging berkait dengan peningkatan berat badan.

Telur merupakan antara sumber protein yang boleh diambil untuk menaikkan berat badan. Ianya kaya dengan sumber tenaga, protein, mineral dan vitamin yang bagus untuk kesihatan tubuh badan. Anda juga boleh memilih telur yang diperkaya dengan omega-3 iaitu sejenis sumber lemak yang baik untuk ditambah di dalam diet harian.

5. Yogurt penuh lemak (natural/plain)

Yogurt penuh lemak atau sering dilabel sebagai natural atau plain yogurt merupakan antara pilihan makanan yang boleh diambil untuk menaikkan berat badan. Yogurt ini mengandungi kandungan lemak yang baik untuk badan dan ia selalunya tidak dicampurkan dengan sebarang perasa.

Elakkan dari mengambil yogurt yang berperisa kerana sering dicampur dengan perasa dan gula tambahan. Anda boleh mencampurkan yogurt dengan buah-buahan pilihan dan diambil sewaktu snacking.

Antara makanan lain yang boleh diambil untuk menaikkan berat badan adalah keju. Keju merupakan makanan yang kaya dengan sumber lemak, protein dan kalsium yang sesuai bagi mereka yang ingin menaikkan berat badan. Ianya juga tinggi dengan kandungan kalori.

Anda boleh menambah keju ke dalam diet harian anda seperti menambah keju cheddar ke dalam sandwich sarapan pagi.

7. Bar bijirin (cereal bar)

Bagi menambahkan berat badan, anda juga boleh cuba mencuba untuk mengambil bar bijrin sebagai snek. Bijirin bar kaya dengan tenaga dan protein yang boleh membantu untuk menaikkan berat badan.

Terdapat pelbagai jenis bar bijrin yang terdapat di pasaran namun anda haruslah bijak memilih bar bijirin yang tidak ditambah dengan sebarang gula tambahan.

Ubi keledek juga antara pilihan yang boleh dicuba untuk menaikkan berat badan. Ubi ini bukan sahaja kaya denga tenaga, tetapi juga penuh dengan khasiat seperti beta karotin yang bagus untuk kesihatan mata. Anda boleh mengambil ubi keledek sebagai snek samada direbus atau dijadikan bubur mengikut citarasa dan selera anda.

Artikel Berkaitan: Khasiat Ubi Keledek

Antara pilihan makanan lain yang boleh diambil untuk menaikkan berat badan ialah mentega kacang. Mentega kacang merupakan makanan yang kaya dengan tenaga, lemak baik, protein dan pelbagai lagi mineral lain yang baik untuk kesihatan. Anda boleh menyediakan menambah mentega kacang ke dalam sandwich sarapan pagi anda ataupun ke dalam smoothie untuk menambahkan tenaga makanan anda.

Kacang walnut merupakan sejenis kacang yang mengandungi kandungan lemak baik. Ianya juga kaya dengan kandungan tenaga. Satu kajian telah mendapati bahawa pengambilan kacang walnut dalam diet harian telah meningkatkan pengambilan kalori peserta kajian di mana mereka turut mengalami peningkatan berat badan.

Konklusinya, untuk menaikkan berat badan, tenaga yang diambil haruslah melebihi keperluan tenaga harian anda. Bagi yang mempunyai masalah kesihatan, anda haruslah mendapatkan nasihat dan tunjuk ajar doktor dan pegawai dietetik untuk mereka menilai keadaan kesihatan semasa anda agar sebarang masalah kesihatan dapat dielakkan.

Tips Pemakanan yang lain

Fletcher, J. (2020). How do you gain weight quickly and safely? Medical News Today. Sabaté, J., Cordero-Macintyre, Z., Siapco, G., Torabian, S., & Haddad, E. (2005). Does regular walnut consumption lead to weight gain?. The British journal of nutrition, 94(5), 859–864.Mawer, R. (2020). The 18 Best Healthy Foods to Gain Weight Fast. Healthline. Wilkinson, S. B., Tarnopolsky, M. A., Macdonald, M. J., Macdonald, J. R., Armstrong, D., & Phillips, S. M. (2007). Consumption of fluid skim milk promotes greater muscle protein accretion after resistance exercise than does consumption of an isonitrogenous and isoenergetic soy-protein beverage. The American journal of clinical nutrition, 85(4), 1031–1040. Vergnaud, A. C., Norat, T., Romaguera, D., Mouw, T., May, A. M., Travier, N., Luan, J., Wareham, N., Slimani, N., Rinaldi, S., Couto, E., Clavel-Chapelon, F., Boutron-Ruault, M. C., Cottet, V., Palli, D., Agnoli, C., Panico, S., Tumino, R., Vineis, P., Agudo, A., … Peeters, P. H. (2010). Meat consumption and prospective weight change in participants of the EPIC-PANACEA study. The American journal of clinical nutrition, 92(2), 398–407.


10 Makanan Untuk Turunkan Berat Badan

Apakah makanan untuk turunkan berat badan? Artikel ini akan membincangkan beberapa makanan yang boleh membantu untuk turunkan berat badan anda.

Pernahkah anda cuba untuk menurunkan berat badan sebelum ini? Semua orang pasti mahu memiliki berat yang ideal bukan? Ada yang ingin menurunkan berat badan untuk tujuan kesihatan malah ada juga yang ingin mengurangkan berat untuk mencapai kepuasan sendiri namun apa yang penting adalah penurunan berat yang dicapai adalah penurunan yang sihat dan bukanlah yang boleh memudaratkan kesihatan.

Penurunan berat badan yang sihat juga mempunyai syaratnya yang sendiri. Untuk mencapai penurunan berat yang sihat, kita digalakkan untuk menurunkan antara 0.5 ke 1 kg dalam tempoh masa seminggu ataupun 2 ke 4 kg dalam tempoh masa sebulan.

Sebarang penurunan yang cepat dan ekstrem adalah tidak digalakkan kerana boleh memudaratkan kesihatan seperti dapat mengakibatkan kehilangan otot malah dapat menyebabkan kenaikan berat yang melebihi berat asal. Penurunan sebanyak 10% dari berat badan asal juga dapat memberi pelbagai kebaikan kepada kesihatan seperti dapat mengawal tekanan darah, bacaan glukosa dan profil lipid darah.

Oleh itu, artikel ini akan membincangkan tentang bagaimana penurunan berat terjadi dan makanan yang boleh diambil semasa proses menurunkan berat badan.

Bagaimana Penurunan Berat Badan Terjadi?

Apakah yang menyebabkan penurunan berat badan? Satu prinsip yang diguna pakai dalam proses penurunan berat badan adalah prinsip keseimbangan tenaga. Untuk mencapai penurunan berat, kalori defisit harus haruslah dicapai terlebih dahulu.

Kalori defisit adalah kurangnya kalori yang diambil berbanding dengan keperluan badan. Bagaimana kalori defisit boleh dicapai? Antaranya adalah dengan mengurangkan pengambilan kalori atau tenaga harian. Melalui bersenam juga dapat menyebabkan pembakaran kalori yang diambil. Setiap 3500 kcal bersamaan dengan 0.5 kg manakala setiap 7000 kcal bersamaan dengan 1 kg.

Ini bermakna sekiranya anda dapat mencapai kalori defisit sebanyak 500 kcal sehari selama seminggu, anda sudah dapat mengurangkan sebanyak 0.5 kg daripada berat badan asal anda.

Perkara pertama yang anda perlu tahu adalah keperluan kalori harian anda dan dari situ anda boleh mengira berapa kalori defisit yang anda ingin capai sehari. Tedapat pelbagai aplikasi di laman web yang anda boleh gunakan untuk mengira keperluan kalori harian anda secara cepat.

Haruslah diingat, dalam proses penurunan berat, perkara yang paling penting perlu dititik beratkan adalah pemakanan dimana ianya menyumbang sebanyak 80% di dalam proses ini di mana aktiviti fizikal pula menyumbang sebanyak 20%.

10 Makanan Untuk Turunkan Berat Badan

Berikut merupakan makanan yang boleh diambil semasa proses menurunkan berat badan.

1. Roti gandum penuh

Jika sebelum ini anda sering memilih roti putih, anda boleh menukar pilihan anda kepada roti gandum penuh. Hal ini kerana roti gandum penuh mengandungi kandungan serat yang lebih tinggi dan juga kaya dengan nutrisi dan kandungan mineral jika dibandingkan dengan roti putih.

Salah satu fungsi serat adalah dapat menyebabkan kita berasa lambat lapar kerana ianya melambatkan pengosongan perut dan hal ini dapat mengelakkan dari makan berlebihan dan membantu proses penurunan berat badan.

Sama seperti roti gandum penuh, beras perang mempunyai kandungan serat yang lebih banyak jika dibandingkan dengan beras putih dan ini dapat melambatkan proses pengosongan perut. Namun begitu, tidak semua orang dapat menerima rasa beras perang. Oleh itu, untuk peringkat permulaan, anda boleh mencampurkan pengambilan beras perang dan beras putih untuk membiasakan diri anda untuk menerima rasa beras perang.

Oat juga merupakan makanan yang kaya dengan kandungan serat dan sesuai diambil oleh mereka yang ingin menurunkan berat badan. Selain itu, ianya turut mengandungi beta glukan yang boleh membantu mengawal paras kolesterol darah.

Anda boleh menyediakan overnight oat dengan menambah buah-buahan ataupun kekacang yang anda gemari untuk menambahkan rasanya kerana tidak ramai yang menggemari rasa oat. Tapi haruslah diingat, minuman atau bancuhan oat 3 dalam 1 tidak termasuk di dalam makanan yang digalakkan kerana ianya mengandungi gula tambahan yang menyumbang kepada kalori.

Artikel Berkaitan: Khasiat Oat

Dalam proses penurunan berat badan, pengambilan sayur-sayuran haruslah tidak diabaikan. Hal ini kerana sayur turut mengandungi serat untuk membantu kita merasa kenyang dengan lebih lama.

Pengambilan sayur-sayuran yang disarankan adalah 3 sajian sehari iaitu bersamaan dengan 3 cawan sayur mentah dan 1 ½ cawan sayur yang sudah dimasak. Namun, lebih digalakkan untuk mengambil sayur-sayuran segar dan bukannya yang sudah dimasak seperti digoreng kerana terdapat kalori tambahan.

Selain sayur-sayuran, buah-buahan juga boleh diambil semasa proses penurunan berat badan kerana buah juga antara makanan yang kaya dengan serat. Saranan pengambilan buah harian adalah 2 sajian sehari.

Walaupun buah-buahan adalah makanan yang sihat, pengambilan yang berlebihan juga dapat menyumbang kepada pengambilan kalori yang berlebihan.

Selain dimakan sahaja, anda boleh menyediakan jus buah tanpa gula, puding buah dan bermacam lagi resepi mengikut kreativiti masing-masing.

6. Susu rendah lemak/susu skim

Jika anda seorang yang gemar minum susu, jangan gusar kerana anda masih boleh mengambil susu seperti biasa. Cuba semak semula bungkusan susu anda, jenis susu apa yang sering anda minum.

Jika anda sering mengambil susu penuh krim, anda boleh bertukar kepada susu rendah lemak atau susu skim. Susu rendah lemak mengandungi jumlah lemak yang lebih rendah manakala susu skim pula tidak mengandungi sebarang kandungan lemak.

Ini menjadikan kedua-dua susu ini rendah kandungan kalori dan sesuai diamalkan oleh sesiapa yang ingin menurunkan berat badan.

7. Daging atau isi ayam

Di dalam proses penurunan berat badan, pengambilan protein anda haruslah mencukupi untuk mengelakkan kehilangan otot kerana tujuan menurunkan berat badan adalah untuk mengurangkan jumlah lemak di dalam badan bukannya otot.

Anda boleh mengurangkan kandungan kalori dengan membuang lemak dan kulit yang ada pada daging atau ayam. Pembinaan otot dapat membantu meningkatkan kadar metabolisma badan lalu membantu proses penurunan berat.

8. Mentega kacang tanpa gula

Antara makanan lain yang anda boleh ambil adalah mentega kacang tanpa gula. Berbanding dengan mentega kacang biasa, mentega kacang tanpa gula mengandungi kandungan kalori yang lebih rendah. Kandungan kacang di dalamnya mengandungi lemak baik dan nutrisi lain yang bermanfaat untuk kesihatan.

Satu kajian telah dijalankan untuk mengkaji hubungan antara pengambilan kacang dan perubahan berat. Kajian mendapati bahawa peserta yang mengambil kacang selama 5 tahun kurang mengalami peningkatan berat badan dan mempunyai risiko yang rendah untuk menghidap obesiti.

9. Gula-gula getah pudina

Antara salah satu tips yang boleh digunakan untuk mengawal selera makan adalah mengunyah gula-gula getah. Kandungan pudina di dalam gula-gula getah dapat mengawal selera makan lalu mengelakkan pengambilan makanan yang berlebihan.

Jika anda ingin mengunyah sesuatu walaupun anda sudah mengambil makanan, anda boleh cuba untuk mengunyah gula-gula getah berperisa pudina untuk mengawal selera makan anda. Anda boleh memilih gula-gula getah yang tiada kandungan gula untuk mengurangkan pengambilan kalori.

Pengambilan air kosong juga penting untuk penurunan berat badan. Di dalam sehari, kita perlu mengambil sekurang-kurangnya 8 gelas air kosong sehari. Jika dibandingkan dengan air manis, air kosong mengandungi kosong kandungan kalori.

Penggantian air manis dengan air kosong dapat mengurangkan banyak kalori dan ini membantu untuk mewujudkan kalori defisit. Anda boleh cuba untuk meminum segelas air kosong sebelum makan untuk mengawal pengambilan makanan.

Konklusinya, untuk menurunkan berat badan, kalori defisit haruslah diwujudkan dengan mengawal pemakanan. Tiada jalan singkat untuk menurunkan berat badan. Pengambilan ubat-ubatan dan suplemen yang tidak diketahui kesahihannya haruslah dielakkan untuk mengelakkan sebarang kesan yang tidak diingini terhadap kesihatan.

Bagi yang mempunyai sebarang masalah kesihatan, dapatkanlah nasihat doktor atau pegawai dietetik terlebih dahulu untuk mendapatkan pelan pemakanan yang sesuai dengan kondisi kesihatan anda. Diharapkan artikel makanan untuk turunkan berat badan ini dapat memberikan sedikit sebanyak idea kepada makanan yang boleh menurunkan berat badan anda. Terima kasih.

Tips Pemakanan yang lain

Freisling, H., Noh, H., Slimani, N., Chajès, V., May, A. M., Peeters, P. H., Weiderpass, E., Cross, A. J., Skeie, G., Jenab, M., Mancini, F. R., Boutron-Ruault, M. C., Fagherazzi, G., Katzke, V. A., Kühn, T., Steffen, A., Boeing, H., Tjønneland, A., Kyrø, C., Hansen, C. P., … Sabaté, J. (2018). Nut intake and 5-year changes in body weight and obesity risk in adults: results from the EPIC-PANACEA study. European journal of nutrition, 57(7), 2399–2408. Hill, J. O., Wyatt, H. R., & Peters, J. C. (2012). Energy Balance and Obesity. Circulation, 126(1), 126–132. Papathanasopoulos, A., Rotondo, A., Janssen, P., Boesmans, W., Farré, R., Vanden Berghe, P., & Tack, J. (2013). Effect of acute peppermint oil administration on gastric sensorimotor function and nutrient tolerance in health. Neurogastroenterology and motility : the official journal of the European Gastrointestinal Motility Society, 25(4), e263–e271.Stookey, J. D., Constant, F., Popkin, B. M., & Gardner, C. D. (2008). Drinking water is associated with weight loss in overweight dieting women independent of diet and activity. Obesity (Silver Spring, Md.), 16(11), 2481–2488. Sylvetsky, A. C., Edelstein, S. L., Walford, G., Boyko, E. J., Horton, E. S., Ibebuogu, U. N., Knowler, W. C., Montez, M. G., Temprosa, M., Hoskin, M., Rother, K. I., Delahanty, L. M., & Diabetes Prevention Program Research Group (2017). A High-Carbohydrate, High-Fiber, Low-Fat Diet Results in Weight Loss among Adults at High Risk of Type 2 Diabetes. The Journal of nutrition, 147(11), 2060–2066.


BMI atau Komposisi Badan: Mana Lebih Tepat untuk Menentukan Obesiti

Bagaimanakah untuk menentukan seseorang itu obes atau tidak? Ada yang mengatkan perlu menggunakan BMI. Ada pula mengatakan lebih tepat untuk menggunakan komposisi badan. Artikel ini akan menerangkan perkara ini.

Di Malaysia, masalah obesiti bukanlah sesuatu yang asing lagi. Tahukah anda, menurut Tinjauan Kebangsaan Kesihatan dan Morbiditi (NHMS) 2019, lebih 50% masyarakat dewasa berlebihan berat badan dan obes, malah tren ini meningkat berbanding tinjauan NHMS 2011 dan 2015.

Tren ini tidak lain tidak bukan kerana, gaya hidup masyarakat yang kurang sihat, kurang melakukan aktiviti fizikal dan kurang pengawalan kuantiti makanan diambil setiap hari, mampu menjurus kepada masalah obesity bagi setiap peringkat umur masyarakat

Obesiti didefinasikan sebagai berlebihan lemak dalam badan. Oleh kerana lemak badan sukar diukur dan ditentu nilai, jadi berat badan digunakan sebagai indikator yang paling dekat dan sesuai digunakan. Konsep yang sering digunakan adalah semakin bertambah berat badan, semakin bertambah lemak di dalam badan dan sebaliknya. Tetapi, harus diingatkan tidak semua kes dan situasi boleh mengaplikasi konsep tersebut.

Jisim Berat Badan (BMI)

Untuk mengira Indikator Jisim Berat Badan atau BMI, kita menggunakan formula:

Indikator BMI diguna pakai seluruh dunia, serta  mempunyai pelbagai rujukan seperti World Health Organisation (WHO) dan Centre of Disease Control and Prevention (CDC). Merujuk kepada ‘cut-off’ dari WHO 2004, seseorang individu dikategorikan sebagai berlebihan berat badan apabila mempunyai BMI melebihi 23 kg/m² dan dikategorikan obesiti jika BMI melebihi 27.4 kg/m².

Adakah BMI mampu menentukan segalanya?

BMI sering digunakan untuk mengukur status kesihatan seseorang individu. Indikator ini telah digunakan sejak berabad lamanya di dunia dalam pelbagai bidang kajian dan lapangan kesihatan. Malah BMI kerap digunakan sebagai kayu ukur dalam proses penurunan dan penjagaan berat badan seseorang.  Ini adalah kerana, kaedahnya yang senang dan pantas untuk dikira.

Pelbagai kajian telah dijalankan untuk menguji keberkesanan BMI dalam menentukur tahap kesihatan seseorang. Senario biasa adalah apabila seseorang yang mempunyai BMI yang tinggi, pasti akan dikaitkan dengan risiko penyakit jantung, hiperlipidemia dan pelbagai penyakit tidak berjangkit yang lain. Tetapi, BMI turut mempunyai kelemahan dan kekurangannya tersendiri.

Sebagai contoh, dua orang lelaki, A dan B mempunyai BMI yang sama iaitu 30 kg/m². Namun, lelaki A merupakan seorang atlet yang mempunyai tubuh badan yang berotot dan aktif bersenam manakala lelaki B seorang yang sibuk bekerja, kurang melakukan aktiviti fizikal, ditambah dengan ketidakkawalan kuantiti makanan.

Ya, dapat kita simpulkan daripada gaya hidup dan status yang berbeza tersebut, lelaki B lebih terdedah kepada risiko obesiti berbanding lelaki A. Dalam situasi seperti ini, jelaslah indikator BMI tidak mengambil kira factor-faktor luaran seperti tahap fizikal aktiviti seseorang dan lain-lain factor lagi. Oleh itu, satu indikator yang lebih baik diperlukan untuk memberi analisa yang lebih tepat.

Apakah itu Komposisi Badan?

Komposisi badan manusia terdiri daripada jisim bukan lemak seperti air, otot, tulang, tisu penghubung, mineral dan jisim lemak. Komposisi badan manusia berubah dari bayi sehingga dewasa. Selain itu, komposisi badan juga berbeza mengikut jantina, lelaki dan perempuan. Faktor lain mempengaruhi komposisi badan adalah tahap fizikal aktiviti seseorang, samada individu tersebut merupakan atlet, aktif bersukan atau orang awam.

Faktor umur adalah antara factor utama perubahan komposisi badan. Ketika bayi, komposisi badan lebih tertumpu kepada air dan apabila meningkat dewasa, komposisi badan berubah mengikut jantina. Lebih menarik, apabila seseorang itu menjangkau usia emas, otot akan berkurang, tulang semakin menyusut dan membawa kepada pengumpulan lemak di dalam badan.

Faktor jantina adalah fakor yang tidak boleh dipandang enteng kerana golongan lelaki telah terbukti mempunyai jisim otot yang lebih tinggi manakala tubuh badan golongan perempuan diciptakan mempunyai lebih banyak jisim lemak berbanding dengan golongan lelaki.

Dalam pada itu, BMI tidak mengambil kira factor-faktor berikut secara terperinci selain tidak mampu untuk membezakan antara jisim otot dan jisim lemak secara jelas, lalu menjurus kepada kekurangan BMI dalam meramal tahap kesihatan seseorang individu.

Tiada komposisi badan yang sempurna di atas muka bumi ini. Komposisi badan mempunyai julat normal yang berbeza mengikut jantina, umur dan kaum. Dalam mengenalpasti status obesity seseorang itu, ‘Body Fat Percentage’ (BFP) diambil kira untuk mengetahui berapa banyak lemak di dalam badan.

Merujuk kepada In Body Scale,  BFP melebihi 20% bagi seorang lelaki dewasa bermaksud mempunyai obesiti. Manakala bagi perempuan dewasa, BFP melebihi 28% menunjukkan seseorang itu mempunyai lemak badan berlebihan dan mempunyai obesity.

Kekurangan Kaedah Komposisi Badan

Walaupun indikator komposisi badan atau peratus lemak badan (BFP) lebih  terperinci berbanding BMI, kaedah ini memerlukan peralatan yang lebih berteknologi. Selain itu, khidmat nasihat pakar kesihatan profesional juga mungkin diperlukan untuk mengenalpasti status kesihatan dengan lebih mendalam.

Jika anda berminat untuk mempunyai alat pengukuran komposisi badan yang ringkas, anda boleh bertanyakan di farmasi terdekat anda  atau mendapatkan ia di platform e-dagang yang menawarkan alat pengukur tersebut.

Frankenfield, D. C., Rowe, W. A., Cooney, R. N., Smith, J. S., & Becker, D. (2001). Limits of body mass index to detect obesity and predict body composition. Nutrition, 17(1), 26–30.Goonasegaran AR, Nabila FN, Shuhada NS. Comparison of the effectiveness of body mass index and body fat percentage in defining body composition. Singapore Med J. 2012 Jun;53(6):403-8. PMID: 22711041.Bird, R. (n.d.). BMI Vs Body Composition Analysis. fromDaviddson (2010). Introduction to Body Composition Assessment Using the Deuterium Dilution Technique with Analysis of Saliva Samples by Fourier Transform Infrared Spectrometry.Leskinen, T., Eloranta, A.-M., Tompuri, T., Saari, A., Ollila, H., … Mäkelä, J. (2020.). Changes in body composition by age and obesity status in preschool-aged children: the STEPS study. Eur J Clin NutrNK, K. (2020). Institute For Public Health – NHMS 2019.


10 Khasiat Oat Yang Anda Perlu Tahu

Apakah khasiat oat kepada kesihatan badan? Artikel ini akan membincangkan beberapa khasiat oat, kandungan nutirisi dan kompaun sihat di dalam

Pengambilan bijirin gandum dalam pemakanan seharian menjadi pilihan kebanyakan penduduk di seluruh dunia. Gandum, beras dan jagung merupakan bijirin utama yang dilabel sebagai makanan asasi. Walaupun begitu, penanaman oat menjadi penanaman utama berbanding dengan bijirin gandum yang lain.

Oat telah dikenali sebagai sumber makanan yang bernilai kerana tinggi dengan kandungan nutrisi yang tinggi. Oat membekalkan nutrisi utama seperti karbohidrat dalam bentuk kanji, serat larut, lipid, protein, vitamin dan mineral.

Kebelakangan ini, oat menjadi tumpuan utama kerana dikatakan dapat memberikan manfaat kepada kesihatan. Pengambilan produk berasaskan oat dikatakan berupaya untuk mengurangkan paras kolesterol dan mengurangkan risiko penyakit kardiovaskular.

Oat juga berpotensi dalam menghalang berlakunya penyakit-penyakit lain seperti kanser, kencing manis dan gangguan sistem penghadaman. Berdasarkan kajian klinikal, Pertubuhan Pentadbiran Makanan dan Ubat-Ubatan Amerika Syarikat serta Agensi Makanan dan Keselamatan Eropah telah meluluskan dakwaan kesihatan makanan yang berasaskan oat berkaitan dengan kebolehan oat beta-glukan dalam mengurangkan paras kolesterol dan risiko penyakit kardiovaskular. Namun demikian, terdapat sebatian bioaktif yang lain turut menyumbang kepada khasiat oat.

Kini, industri pemakanan sedang menjalankan segala usaha dalam meningkatkan produk berasaskan oat. Ini kerana penghasilan produk berasaskan oat yang baru akan meningkatkan jumlah makanan yang memberikan kebaikan terhadap kesihatan (functional food) dan menghalang berlakunya penyakit kronik.

Artikel yang ringkas kali ini akan menghuraikan kesan positif pengambilan oat terhadap kesihatan serta memberikan penekanan terhadap sebatian bioaktif yang bertanggungjawab dalam meningkatkan tahap kesihatan.

Oat terdiri daripada komposisi nutrisi yang seimbang. Oat merupakan sumber karbohidrat yang sihat dan mengandungi protein yang berkualiti serta asid amino yang seimbang. Oat mempunyai peratus lipid yang tinggi terutamanya asid lemak tidak tepu, mineral, vitamin dan fitokimia. Dibawah menunjukkan komponen nutrisi dalam oat.

Karbohidrat: 60%Protien: 11-15%Lemak: 5-9%Serat: 2.3-8.5%Kalsium: 0.54%Zat Besi: 0.047%Vitamin B1: 0.002%Vitamin B2: 0.001%Vitamin B3: 0.032%

Kandungan Berkhasiat Dalam Oat

Beta-glukan merupakan komponen utama serat larut dalam oat. Beta-glukan terdiri daripada rantain bercabang yang lurus dan merupakan polisakkarida yang terdapat dalam dinding sel endosperma. beta-glukan mempunyai rintangan terhadap proses penghadaman dan penyerapan nutrient ke dalam usus kecil. beta-glukan juga mengurangkan paras kolesterol dan gula dalam darah.

Satu kajian menyatakan bahawa serat berupaya dalam mengawal kadar proses pencernaan dan penyerapan nutrient, menjadi larutan kepada mikroflora dalam usus serta menggalakkan kesan julap. Kajian menunjukkan bahawa kandungan beta-glukan untuk setiap 100g oat kira-kira 2.3g hingga 8.5g.

Pertubuhan Makanan dan Ubat-Ubatan menyatakan bahawa pengambilan 3g beta-glukan mampu mengurangkan risiko penyakit jantung dan mengurangkan paras kolesterol dalam darah. Beta-glukan juga mempunyai kesan anti kanser dan membantu dalam mengawal tekanan darah tinggi.

Selain daripada beta-glukan, oat mengandungi sebatian fenolik dan sebatian antioksidan yang meningkatkan tahap kesihatan. Oat mengandungi sebatian fenolik iaitu hydroxybenzoic dan hydroxycinnamic acid. Kedua-dua sebatian fenolik ini mempunyai kesan antioksidan iaitu kesan anti keradangan, meningkatkan fungsi endotel dan isyarat sellular. Di samping itu, oat mengandungi vitamin E iaitu tokoferol dan tokotrienol.

Kedua-dua komponen ini melindungi badan daripada kerosakan radikal bebas dan menghalang daripada berlakunya penyakit seperti kanser, artritis, sakit jantung dan katarak mata. Oat turut mengandungi antioksidan iaitu avenanthramide (AVA)  yang merupakan 10 hingga 30 kali lebih tinggi kandungan antioksidan.

AVA menghasilkan kesan anti keradangan dan kesan anti atherogenik. AVA juga mengawal tekanan darah dengan menghasilkan nitrik oksida yang mengembangkan saluran darah.

10 Khasiat Oat Pada Kesihatan

1. Kesan Anti Keradangan

Keradangan adalah proses dimana badan akan menghasilkan sel darah putih untuk melindungi badan daripada jangkitan seperti bakteria dan virus. Namun demikian, keradangan boleh menjadi kronik apabila sistem imunisasi badan yang merangsang keradangan dan menyerang tisu-tisu yang normal.

Keradangan sering dikaitkan dengan makanan yang mengandungi Omega-3 seperti ikan, kekacang dan minyak dari sumber tumbuh-tumbuhan kerana Omega-3 akan mengurangkan penghasilan protein yang menyebabkan keradangan dalam sel yang membentuk saluran darah kita.

Namun demikian, pemilihan karbohidrat yang mengambil masa yang lama untuk dicernakan dan tidak menyebabkan peningkatan paras gula dalam darah seperti oat berupaya untuk mengurangkan keradangan. Oat mengandungi avenanthramides (AVA), mengurangkan rangsangan keradangan yang dicetuskan oleh sel yang membentuk saluran darah.

Seterusnya, oat juga mampu mengurangkan plak kolesterol daripada terbentuk di dinding saluran darah, mengawal tekanan darah dan pengaliran darah. Ini dapat mengelakkan berlakunya penyakit arterosklerosis yang terjadi disebabkan oleh keradangan.

2. Mencegah Penyakit Obesiti

Salah satu khasiat oat adalah ia boleh membantu mencegah obesiti. Obesiti merupakan salah satu faktor yang menyebabkan penyakit jantung seperti paras lipid yang tinggi, tekanan darah tinggi dan paras gula yang tinggi. Kajian menunjukkan penurunan berat badan adalah salah satu solusi untuk menurunkan risiko penyakit jantung.

Menariknya, kajian secara klinikal menunjukkan bahawa pengambilan serat dapat membantu mengekalkan berat badan dan mengelakkan kenaikan berat badan. Serat mempunyai tekstur yang melambatkan proses mengunyah, melambatkan proses pencernaan dan penyerapan nutrisi serta menghasilkan rasa kenyang yang lebih lama.

Ini akan mengubah tindak balas glisemia, menghasilkan rasa kenyang dan mengawal pengambilan makanan. Makanan yang tinggi beta-glukan akan meningkatkan paras hormon peptida kolesistokinin (CCK), hormon yang menghasilkan rasa kenyang. Serat juga meningkatkan jumlah najis semasa proses penyahtinjaan. Kandungan protein dalam oat juga paling tinggi berbanding bijirin yang lain.

3. Mengurangkan Paras Kolesterol

Oat mengandungi sifat hipokolesterolemia yang memberikan kesan terhadap lipid dalam darah. Oat berupaya dalam mengurangkan paras jumlah kolesterol dan LDL-kolesterol kira-kira 2% hingga 23%. Dalam kajian ini, para sukarelawan yang terdiri daripada pesakit hiperkolesterolemia dan juga golongan yang mempunyai paras kolesterol yang normal.

Para sukarelawan diberikan 35-120 g oat setiap hari dalam bentuk bran oat, mil oat dan gula-gula oat. Kajian ini menunjukkan oat mengurangkan paras kolesterol yang tinggi dengan banyak. Oat mengurangkan paras LDL-kolesterol (kolesterol jahat) tanpa mengurangkan paras HDL-kolesterol (kolesterol baik).

Kajian lain menunjukkan bahawa oat berupaya memperbaiki bacaan lipid dengan meningkatkan kepekatan HDL-kolesterol (kolesterol jahat) dan apolipoprotein A-I, komponen utama HDL-kolesterol.

Artikel Berkaitan: Punca Kolesterol Tinggi dan Rawatan

4. Mengawal Tekanan Darah

Diet DASH iaitu perkataan pendek untuk Pendekatan Diet untuk Menghentikan Hipertensi, merupakan diet yang tinggi dengan bijirin penuh, buha-buahan, sayur-sayuran dan susu rendah lemak serta mengehadkan pengambilan lemak untuk menurunkan tekanan darah.

Oat yang merupakan serat larut berpotensi untuk menurunkan tekanan darah kerana struktur oat yang likat memperbaiki paras gula dan mengawal penghasilan enzim insulin.

Berdasarkan kajian epidemiologi di barat daya China, individu yang mengambila lebih daripada 25g oat setiap hari mempunyai tekanan darah sistolik (5.3 mm Hg) dan diastolik (1.8 mm Hg) yang lebih rendah.

Artikel Berkaitan: Punca darah tinggi dan Rawatan

5. Mempunyai Kesan Anti Kanser

Oat mengandungi asid lemak rantaian pendak yang menghasilkan kesan anti kanser. Asid lemak rantaian pendek seperti asid butirik digunakan oleh mukus dalam usus sebagai sumber tenaga. Asid butirik akan merangsang percambahan sel epitelium di bahagian perut.

Asid butirik ini akan merencatkan pertumbuhan sel karsinoma (sel kanser) dan menggalakkan proses apoptosis (proses sel mati) dalam sel karsinoma. Selain daripada asid butirik, peptida lunasin iaitu peptida kacang soya mengandungi kesan anti keradangan dan anti kanser.

Peptida lunasin juga berperanan dalam melawan penyakit leukimia penyakit kronik seperti penyakit kencing manis, sakit jantung dan strok.

6. Menghalang Tindak Balas Alergi Terhadap Gluten

Oat dilabelkan sebagai makanan yang bebas gluten oleh Peraturan Suruhanjaya Eropah dan sesuai untuk pesakit penyakit seliak (Celiac Disease). Penyakit seliak adalah gangguan autoimun jangka panjang yang memberikan kesan kepada usus kecil.

Antara gejala-gejalanya ialah cirit-birit kronik, kembung perut, hilang selera makan, kurang penyerapan nutrisi dan terdapat kank-kanak yang tidak dapat membesar secara normal.

Pelbagai laporan dan kajian mencadangkan pengambilan oat untuk pesakit penyakit seliak selain daripada produk yang bebas gluten seperti pasta, biskut dan snek.

7. Membantu Untuk Mendapatkan Tidur Yang Lena

Tahukah anda bahawa pengambilan oat sebelum tidur membantu untuk mendapatkan tidur yang lebih lena. Oat mengandungi melatonin, hormon yang dihasilkan oleh otak hanya ketika dalam keadaan gelap.

Melatonin membantu dalam mengekalkan kitaran masa fisiologi, merawat kesukaran untuk tidur dan memberikan tidur yang lebih lena.

Kandungan melatonin dalam oat sangat tinggi sama seperti gandum dan barli. Selain daripada melatonin, oat mengandungi selenium yang turut membantu pesakit yang sukar untuk tidur. Pengambilan oat yang tinggi akan lebih memudahkan seseorang untuk tidur.

8. Mengekalkan Kesihatan Mental

Kesihatan mental amat penting kerana otak merupakan organ yang bertanggungjawab dalam mengawal segala pergerakan dan tindak balas badan. Pengambilan oat tidak memberikan kesan secara menjurus terhadap otak. Namun demikian, pengambilan makanan ibarat cerminan kepada fungsi otak.

Sebagai contoh, kajian menunjukkan, penyakit Alzheimer terjadi disebabkan oleh pengambilan makanan yang membuatkan mikroorganisma baik dalam perut tidak mencukupi. Kini, pengambilan mikrobiota merupakan salah satu langkah dalam menghalang penyakit Alzheimer.

Kajian lain menunjukkan bahawa pengambilan oat dalam kalangan kanak-kanak, meningkatkan tahap kefahaman dan daya ingatan. Oat membantu agar kanak-kanak menjadi fokus semasa pembelajaran dan daya ingatan yang kuat.

9. Memberikan Rasa Ketenangan

Triptofan adalah asid amino yang dihasilkan oleh badan dan terkandung dalam makanan seperti daging, produk tenusu, buah-buahan dan bijian.

Triptofan yang terkandung dalam oat memberikan rasa ketenangan dan menceriakan perasaan. Ini kerana triptofan akan ditukarkan kepada serotonin yang berperanan dalam merawat insomnia, stress, tekanan, kebimbangan dan kegelisahan.

Serotonin adalah hormon yang menstabilkan perasaan dan memberikan impak kepada badan. Serotonin akan membolehkan sel otak dan sel sistem saraf berkomunikasi antara satu sama lain.

10. Mengurangkan Risiko Serangan Asma

Serangan asma adalah penyakit yang biasa terjadi semasa di peringkat umur kanak-kanak. Serangan asma boleh dirangsang oleh beberapa makanan namun demikian, terdapat juga makanan yang mengurangkan risiko penyakit ini.

Satu kajian yang melibatkan 3,781 kanak-kanak menunjukkan bahawa kanak-kanak yang mengambil oat dalam pemakanan seharian semasa umur lima tahun ke bawah, kurang risiko mendapat serangan penyakit asma.

Makanan lain seperti bijirin barli, gandum, ikan dan telur turut mengurangkan risiko penyakit ini.

Oat menawarkan peluang yang meluas dalam pembangunan penghasilan makanan yang bermanfaat kepada kesihatan (functional food). Pelbagai kajian telah dijalankan membuktikan bahawa pengambilan oat dapat mengurangkan risiko penyakit kardiovaskular, penyakit kencing manis disebabkan oleh kesan pengurangan glukos dan LDL-kolesterol (kolesterol jahat).

Kesan positif ini terhasil disebabkan oleh kandungan beta-glukan dan juga sebatian bioaktif yang lain. Namun demikian, kajian yang lebih mendalam perlu dijalankan untuk mengkaji mekanisme sebatian bioaktif yang lain dalam menyumbang kepada kesihatan tubuh badan.

Diharapkan artikel khasiat oat ini dapat memberikan sedikit sebanyak maklumat berkenaan dengan khasiat oat serta merangsang para pembaca untuk mengamalkan oat dalam pengambilan makanan seharian sebagai salah satu langkah dalam meningkatkan kesihatan tubuh badan. Akhir kalam, disarankan untuk para pembaca mengambil sembilan sudu besar oat untuk memenuhi keperluan 3g beta-glukan seharian.

Khasiat Makanan yang lain

Health Science, Nutritional Science, Disease Prevention. (2018). Foods for sleep, mental health and relaxation part 1: oats. RefombalanceJenkins, T.A., Nguyen, J.C.D., Polglaze, K.E., & Bertrand, P.P. (2016). Influence of tryptophan and serotonin on mood and cognition with a possible role of the gut-brain axis. Nutrients, 8(1), 56-66.Katz, D.L. (2001). A scientific review of the health benefits of oats. The Quaker Oats Company, 1-11. Martinez-Villaluenga, C., & Penas, E. (2017). Health benefits of oat: current evidence and molecular mechanisms. Institute of Food Science, Technology and Nutrition (ICTAN-CSIC), 48-53. Fletcher, J. What are the benefits of oatmeal? Medical News Today. Rasane, P., Jha, A., Sabikhi, L., Kumar, A., & Unnikrishnan, V.S. (2015). Nutritional advantages of oats and opportunities for its processing as value added foods-a review. Journal Food Science Technology, 52(2), 662-675Zhang, X.G., McGeoh, S.C., Megson, I.L. MacRury, S.M., Johnstone, A.M., Abraham, P., Pearson, D.W.M., Holtrop, B.d.G, o’Kennedy, N., & Lobley,   G.E. (2014). Oat-enrinched diet reduces inflammatory status assessed by circulating cell-derived microparticle concentrations in type 2 diabetes. Molecules Nutrition Food Research, 58, 1322-1332.


10 Khasiat Belut Yang Anda Perlu Tahu

Apakah khasiat belut pada kesihatan badan? Artikel ini akan membincangkan beberapa khasiat belut, kandungan nutrisi dan kompaun sihat di dalamnya.

Belut adalah sejenis haiwan yang tergolong di dalam kumpulan ikan. Secara amnya, terdapat pelbagai spesis belut di seluruh dunia. Antara belut yang biasa ditemui di Malaysia adalah belum dalam spesis Monopterus albus atau dikenali belut sawah.

Seperti  seekor ular, belut mempunyai badan yang panjang, licin dan tidak mempunyai kaki atau tangan. Belut biasanya boleh ditemui di dalam air samada di dalam laut, kawasan air tawar, kawasan sawah padi, paya dan kawasan tasik.

Hidangan berasaskan belut sangat popular kerana rasa isinya yang sedap dan lembut. Belut biasanya dihidangkan dalam pelbagai cara termasuklah digoreng berempah, dimasak gulai, dibuat sup atau pun dijadikan bahan dalam makanan jepun iaitu sushi.

Tidak dinafikan, belut juga mempunyai nutrisi yang baik. Di bawah ini menunjukkan kandungan nutrisi yang ada di dalam 100g belut.

Kalori: 184kcalKarbohidrat: 0gProtein: 18.4gLemak: 11.7gVitamin A: 3477IUVitamin C: 1.8mgVitamin B1: 0.2mgVitamin B3: 3.5mgVitamin: B5: 0.2mgVitamin B6:0.1mgVitamin B9: 15mgVitamin B12: 3.0Kalsium: 20mgZat Besi: 0.5mgMagnesium: 20mgFosforus: 216mgKalium: 51Natrium: 51Zink: 1.6mgSelenium: 6.5mg

Kandungan berkhasiat dalam ikan belut

Belut adalah sumber protein yang bagus. Protein yang boleh ditemui di dalam belut terdiri daripada pelbagai jenis asid amino termasuklah isoleucine, leucine, cystine, arginine, phenylalanine, tryrosine, histidine, alanine dan banyak lagi. Protein dan asid-asid amino ini penting untuk fungsi badan seperti untuk sistem pencernaan, sistem pembiakan, meningkatkan imuniti badan atau terlibat dalam aktiviti otot di dalam badan.

Selain itu, belut juga kaya dengan omega 3 yang terdiri daripada omega 3 dan omega 6. Jumlah kandungan omega 3 dan 6 adalah seimbang di dalam belut, menjadikan ia bagus untuk mencegah penyakit koronari.

Di samping itu, omega 3 yang terdapat di dalam belut juga terdiri daripada Eicosapentanoic acid (EPA) dan Docosahexanoic acid (DHA) yang boleh memainkan pelbagai peranan seperti sebagai antiradang dan antitumor yang boleh mencegah pelbagai jenis penyakit.

10 Khasiat belut kepada kesihatan

Memandangkan belut mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat belut kepada kesihatan:

1. Sumber protein yang bagus

Protein adalah satu nutrien yang memainkan peranan penting untuk pembentukan otot, tulang dan tisu-tisu di dalam badan. Ia juga penting untuk fungsi-fungsi badan lain termasuklah untuk membina antibodi bagi sistem pertahanan badan dan membina hormon atau enzim bagi mengoptimumkan fungsi sel dan organ di dalam badan.

Belut adalah sumber protein yang bagus yang diperlukan oleh badan di mana pada setiap 100g belut terdapat kira-kira 18.4g protein. Oleh itu, pengambilan belut dalam diet boleh membantu mempelbagaikan pilihan sumber protein dalam pemakanan seharian disamping memberi khasiat kesihatan pada tubuh badan.

Hyperlipidemia adalah satu keadaan di mana seseorang individu mempunyai masalah tinggi lemak di dalam salur darah yang boleh meningkatkan risiko pelbagai penyakit seperti penyakit jantung dan strok.

Satu kajian ke atas tikus yang mempunyai masalah hiperlipidemia (yang disebabkan corak pemakanan yang tinggi lemak) telah mendapati bahawa diet yang mengandungi minyak belut boleh menurunkan kadar jumlah kolesterol dalam kumpulan tikus tersebut.  Ini menjadikan salah satu khasiat belut adalah dapat mengurangkan kolesterol dalam badan

Diet yang mengandungi minyak belut itu juga menunjukkan penurunan yang jelas dan paling tinggi pada paras trigliserida dalam tikus tersebut. Hal ini kerana kandungan omega 3 yang terdiri daripada EPA dan DHA di dalam belut tersebut yang mempunyai sifat antiradang sekaligus memberi kesan antihyperlipidemia.

Artikel Berkaitan: Punca Kolesterol Tinggi dan Rawatan

3. Menurunkan paras gula

Tiada kajian telah menunjukkan bahawa pengambilan minyak ikan yang mengandungi omega 3 memberi kesan kepada paras gula dalam darah bagi subjek yang mempunyai diabetes.

Namun begitu, kajian baru-baru ini ada menunjukkan bahawa diet pemakanan yang mengandungi minyak daripada belut selama 30 hingga ke 90 hari boleh menurunkan paras gula dalam tikus yang mengalami masalah hiperlipidemia.

Kajian lain terhadap tikus yang mempunyai masalah PCOS (Polycystic ovary syndrome; masalah kecelaruan hormon dalam wanita) juga menunjukkan bahawa omega 3 berupaya menurunkan paras gula dalam darah tikus tersebut.

Oleh itu, ini menunjukkan bahawa belut yang kaya dengan omega 3 juga berpotensi menurunkan paras gula dalam darah terutama dalam individu dengan masalah hiperlipidemia atau PCOS.  Walaupun ia tidak menurunkan paras gula dalam darah bagi individu yang mempunyai diabetes, ia tidak pula memberi kesan buruk kepada individu tersebut jika diambil secara berpatutan.

Artikel Berkaitan: Punca Kencing Manis

4. Mengurangkan risiko penyakit kardiovaskular

Selain itu, pengambilan belut juga berpotensi mengurangkan risiko penyakit kardiovaskular seperti serangan jantung dan penyakit koronari arteri (keadaan salur darah menjadi sempit dan keras).

Hal ini kerana kandungan omega 3 yang boleh didapati di dalam belut mempunyai aktiviti antiradang, antithrombotic (aktiviti mencegah pembekuan darah) dan menurunkan paras trigiserida dalam darah.

Selain itu, keseimbangan kandungan omega 3 dan omega 6 yang ada di dalam belut juga memainkan peranan yang penting dalam mengurangkan risiko penyakit koronari. Oleh itu, jelaslah bahawa belut berpotensi mengurangkan risiko penyakit kardiovaskular.

Di samping itu, belut juga bagus untuk proses penyembuhan luka. Kajian ke atas tikus yang luka telah mendapati bahawa ubat sapu yang diperbuat daripada belut efektif bagi proses penyembuhan luka di dalam tikus tersebut.

Kajian itu mendapati bahawa tikus yang diberi ubat sapu daripada belut mempunyai kadar fibrosis (pembentukan tisu penghubung untuk proses penyembuhan) yang tinggi dan parut luka yang paling pendek berbanding rawatan lain di akhir kajian.

Oleh itu, ini menunjukkan bahawa belut bukan saja bagus untuk dimakan, ia juga boleh diproses menjadi ubat sapu bagi rawatan luka-luka kecil.

6. Sebagai penahan sakit

Di samping itu, belut juga sesuai digunakan sebagai ubat penahan sakit kerana aktiviti analgesiknya. Kajian ke atas tikus yang didorong kesakitan telah mendapati bahawa tikus yang diberi ekstrak minyak daripada belut menunjukkan respon kesakitan yang kurang berbanding rawatan lain.

Hal ini kerana belut mengandungi omega 3 yang terdiri daripada DHA dan EPA  yang berperanan menghalang pembentukan interleukin (IL-1β, IL-6 dan IL-12L) yang boleh mendorong kepada kesakitan.

Selain itu, belut juga mempunyai aktiviti antiradang yang boleh membantu melawan keradangan. Keradangan adalah merupakan tindak balas sistem imunisasi badan terhadap sesuatu jangkitan yang boleh menyebabkan kemerahan, bengkak atau sakit.

Selain itu, keradangan yang berpanjangan boleh membawa kepada pelbagai jenis penyakit termasuklah diabetes, kemurungan dan kanser. Terdapat kajian yang menunjukkan bahawa ekstrak minyak daripada belut mempunyai aktiviti antiradang yang boleh mengurangkan bengkak dalam tikus.

Hal ini kerana belut mengandungi EPA dan DHA yang mempunyai aktiviti antiradang sekaligus boleh merawat keradangan dan kesakitan akut atau kronik. Oleh itu, ini menunjukkan bahawa belut berpotensi mencegah pelbagai jenis penyakit melalui aktiviti antiradangnya.

8. Untuk masalah artritis atau sendi

Selain itu, belut juga berpotensi untuk merawat masalah artritis. Hal ini kerana belut mengandungi omega 3 yang mempunyai aktiviti antiradang sekaligus merawat masalah artritis.

Terdapat juga kajian yang menunjukkan bahawa diet pemakanan yang tinggi dengan omega 3 berpotensi untuk mencegah masalah artritis dalam individu yang berisiko. Oleh itu,  ini jelas menunjukkan bahawa belut bukan saja boleh membantu mengurangkan kesakitan artritis, ia juga berpotensi untuk mencegah masalah ini.

9. Untuk kesihatan tulang

Di samping itu, belut juga memainkan peranan penting untuk kesihatan tulang. Ia mempunyai kandungan omega 3 yang boleh membantu meningkatkan penyerapan kalsium di dalam tulang sekaligus bagus untuk rawatan atau pencegahan masalah osteoporosis. Selain itu, belut juga mempunyai kandungan kalsium dan fosforus yang boleh membantu dalam pembentukan tulang.

10. Berpotensi mencegah kanser

Akhir sekali, belut juga berpotensi untuk mencegah kanser. Kandungan omega 3 seperti DHA dan EPA yang ada di dalam belut boleh membantu mencegah kanser dengan menghalang pembentukan sel tumor melalui sifatnya yang antiradang.

Selain itu, terdapat juga kajian yang menunjukkan bahawa ekstrak daripada belut mempunyai aktiviti antikanser atau antitumor pada sel manusia yang boleh menyebabkan kanser leukemia. Oleh itu, ini jelas menunjukkan bahawa belut juga berpotensi untuk mencegah kanser.

Walaubagaimana pun, kajian lanjutan masih perlu dijalankan bagi mengetahui jumlah yang diperlukan bagi memberi kesan ini.

Kesimpulannya, dapat dilihat bahawa belut adalah sumber protein yang bagus.  Oleh itu, ia sesuai untuk dijadikan sebagai sumber protein dalam diet seharian. Di samping itu, belut juga kaya dengan omega 3 seperti DHA dan EPA. Oleh itu, belut boleh memberi kesan seperti antihyperlipidemia, menurunkan paras gula dalam beberapa golongan dan sekaligus boleh mengurangkan risiko penyakit kardiovaskular.

Selain itu, belut juga boleh memainkan peranan dalam proses penyembuhan luka, sebagai penahan sakit dan sebagai antiradang. Ia juga bagus untuk masalah artritis, kesihatan tulang dan berpotensi untuk mencegah kanser.

Oleh itu, untuk mendapatkan kebaikan yang ada di dalam belut, anda bolehlah memasukkan belut di dalam diet pemakanan seharian anda. Namun begitu, adalah diingatkan untuk menggunakan cara masakan yang sihat bagi mengelakkan penambahan lemak dalam makanan memandangkan belut juga mempunyai kandungan lemaknya tersendiri. Akhir sekali, diharapkan artikel ini dapat memberi manfaat kepada pembaca mengenai kebaikan belut.

Khasiat Makanan yang lain

Abdelhamid, A. S., Brown, T. J., Brainard, J. S., Biswas, P., Thorpe, G. C., Moore, H. J., Deane, K. H. O., Summerbell, C. D., Worthington, H. V., Song, F., & Hooper, L. (2020). Abdelhamid AS, Brown TJ, Brainard JS, Biswas P, Thorpe GC, Moore HJ, Deane KHO, Summerbell CD, Worthington HV, Song F, Hooper L. Cochrane Database of Systematic Reviews, 3. Ali, M. T., Ashari, M. F., Wijaya, S. P. R., Lestari, E., & Wijayanti, R. (2018). Evaluation of wound healing effect of eel mucus ointment (Belutidine) in mice by incision model. Journal of Natural Remedies, 18(1), 1–9. Hilles, A. R., Mahmood, S., Kaderi, M. A., & Hashim, R. (2019). Activation of apoptotic cell death by skin mucus from Asian swamp eel (Monopterus albus) against human lung cancer cell line. Journal of Agriculture and Marine Sciences, 24, 39–43. Komal, F., Khan, M. K., Imran, M., Ahmad, M. H., Anwar, H., Ashfaq, U. A., Ahmad, N., Masroor, A., Ahmad, R. S., Nadeem, M., & Nisa, M. U. (2020). Impact of different omega-3 fatty acid sources on lipid, hormonal, blood glucose, weight gain and histopathological damages profile in PCOS rat model. Journal of Translational Medicine, 18(1), 1–11. Kontostathi, M., Isou, S., Mostratos, D., Vasdekis, V., Demertzis, N., Kourounakis, A., Vitsos, A., Kyriazi, M., Melissos, D., Tsitouris, C., Karalis, E., Klamarias, L., Dania, F., Papaioannou, G.-T., Roussis, V., Polychronopoulos, E., Anastassopoulou, J., Theophanides, T., Rallis, M.-C., & Black, H. S. (2020). Influence of Omega-3 Fatty Acid-Rich Fish Oils on Hyperlipidemia: Effect of Eel, Sardine, Trout, and Cod Oils on Hyperlipidemic Mice. Journal of Medicinal Food, 00(0), 1–7. Kwak, C. H., Lee, S. H., Lee, S. K., Ha, S. H., Suh, S. J., Kwon, K. M., Chung, T. W., Ha, K. T., Chang, Y. C., Lee, Y. C., Kim, D. S., Chang, H. W., & Kim, C. H. (2015). Induction of apoptosis and antitumor activity of eel skin mucus, containing lactose-binding molecules, on human leukemic K562 cells. Marine Drugs, 13(6), 3936–3949. Sasongko, H., Rahmawati, A. A., Kusumastuti, N. I., & Alifa, G. R. (2019). in-Vivo Analgesic and Anti-Inflammatory Effects of Eel (Anguilla Bicolor Bicolor) Oil. Pharmaciana, 9(1), 59–70. SelfNutritionData. (2018). Fish, eel, mixed species, raw Nutrition Facts & Calories.


10 Khasiat Ikan Keli Yang Anda Perlu Tahu

Apakah khasiat ikan keli kepada kesihatan badan? Artikel ini akan membincangkan beberapa khasiat ikan keli, kandungan nutrisi dan kompaun penting di dalamnya.

Ikan keli adalah sejenis ikan air tawar yang biasanya diternak untuk tujuan pemakanan. Ia juga biasanya boleh ditemui di kawasan air bertakung, kolam berlumpur, paya, sungai atau sawah padi.

Ikan keli mempunyai badan berbentuk silinder, tidak bersisik dan berlendir. Ia juga berwarna hitam atau sedikit keperangan dan mempunyai misai seperti kucing. Ia juga mempunyai kepala yang sedikit lebar, bertulang, leper dan mempunyai mulut yang agak luas.

Ikan keli sangat popular di Malaysia dan sering dijadikan juadah yang dimakan bersama dengan nasi, iaitu makanan ruji rakyat Malaysia. Ia biasanya dimasak dengan pelbagai cara termasuklah digoreng dengan sambal, dimasak lemak cili api atau dimasak asam pedas.

Tidak dinafikan, ikan keli juga mempunyai nutrisi yang baik. Di bawah ini menunjukkan kandungan nutrisi yang ada di dalam 100g ikan keli.

Kalori: 95kcalKarbohidrat: 0gProtein: 16.4gLemak: 2.8gVitamin A: 50IUVitamin C: 0.7mgVitamin D: 500IUVitamin B1: 0.2mgVitamin B2: 0.1mgVitamin B3: 1.9mgVitamin B5: 0.8mgVitamin B6: 0.1mgVitamin B9: 10mcgVitamin B12: 2.2mcgKalsium: 14mgZat Besi: 0.3mgMagnesium: 23mgFosforus: 209mgKalium: 358mgNatrium: 43mgZink: 0.3mgSelenium: 12.6mcg

Kandungan berkhasiat dalam ikan keli

Majoriti tenaga bagi ikan keli disumbangkan oleh kandungan protein yang ada di dalam ikan keli itu sendiri. Protein ini terdiri daripada pelbagai jenis asid amino termasukalah trytophan, isoleucine, leucine, cystine, phenylalanine, tryrosine, histidine, arginie, alanine dan banyak lagi.

Protein dan asid-asid amino ini penting untuk fungsi badan seperti untuk sistem pencernaan, sistem pembiakan, meningkatkan imuniti badan atau terlibat dalam aktiviti otot di dalam badan.

2. Asid lemak tak tepu

Ikan keli juga kaya dengan asid lemak tak tepu yang terdiri daripada omega 3 dan omega 6.Omega 3 adalah sejenis asid lemak yang tak dapat dihasilkan oleh badan kita tetapi boleh memberi khasiat kesihatan kepada badan kita.

Oleh itu, untuk mendapatkan khasiatnya, omega 3 boleh didapati di dalam diet seharian kita seperti di dalam ikan keli. Antara jenis omega 3 yang terkandung di dalam ikan keli termasuklah Eicosapentanoic acid (EPA) dan Docosahexanoic acid (DHA).

Omega 3 memainkan peranan penting bagi mencegah penyakit kardiovaskular, mencegah kanser dan banyak lagi. Selain itu, omega 6 pula berfungsi untuk melindungi badan daripada jangkitan dan luka.

10 Khasiat ikan keli kepada kesihatan

Memandangkan ikan keli mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat ikan keli kepada kesihatan:

1. Sumber protein yang bagus

Antara khasiat ikan keli adalah ia merupakan sumber protein yang bagus untuk kesihatan.  Setiap 100g ikan keli terdapat kira-kira 16.4g protein. Protein penting untuk kesihatan badan kerana ia boleh membantu dalam pembentukan otot, tulang dan tisu-tisu di dalam badan.

Di samping itu, protein juga penting untuk fungsi-fungsi badan termasuklah untuk pembinaan hormon dan enzim di dalam badan. Protein juga boleh memberikan rasa kenyang dan puas ketika makan. Oleh itu, adalah sangat penting untuk mengambil sumber protein ketika waktu makan utama di samping sumber karbohidrat dan sayur-sayuran lain.

2. Untuk menurunkan berat badan

Selain itu, ikan keli juga rendah dengan lemak berbanding dengan sumber protein yang lain seperti ayam dan daging. Oleh itu, ia bagus untuk diambil bagi individu yang ingin menurunkan berat badan bagi mengurangkan kandungan lemak dan kalori yang diambil seharian.

Namun begitu, cara masakan juga memainkan peranan penting memandangkan ia juga boleh menyumbang kepada peningkatan kandungan lemak di dalam diet pemakanan seharian.

Oleh itu, adalah digalakkan untuk mengambil ikan keli yang disalai atau dipanggang berbanding yang digoreng atau dimasak lemak.

3. Mengurangkan risiko penyakit kardiovaskular

Di samping itu, pengambilan ikan keli juga berpotensi mengurangkan risiko penyakit kardiovaskular seperti serangan jantung dan penyakit koronari arteri (keadaan salur darah menjadi sempit dan keras).

Hal ini kerana ikan keli kaya dengan omega-3 yang berperanan untuk mengawal paras kolesterol, mencegah keradangan dan thrombosis (pengumpalan darah dalam salur darah) sekaligus mengurangkan risiko penyakit kardiovaskular ini.

Artikel Berkaitan: Punca Sakit Jantung dan Rawatan

4. Bagus untuk masalah kemurungan

Di samping itu, ikan keli juga bagus untuk individu yang mengalami masalah kemurungan. Kemurungan adalah masalah atau gangguan perasaan yang boleh menyebabkan seseorang merasa sedih berpanjangan, sentiasa letih, tiada tenaga, kurang daya tumpuan dan boleh hilang minat untuk melakukan aktiviti harian.

Kajian soroton terhadap kesan omega 3 terhadap kemurungan telah mendapati bahawa omega 3 efektif dalam merawat masalah kemurungan dalam pesakit warga tua yang mengalami kemurungan.

Selain itu, terdapat juga kajian meta-analisis yang mendapati bahawa omega-3 dengan EPA lebih daripada 60% pada dos kurang atau sebanyak 1g sehari boleh memberi kebaikan kepada individu yang mengalami kemurungan.

Oleh itu, oleh kerana ikan keli kaya dengan omega 3, ia boleh membantu mengatasi masalah kemurungan.

5. Untuk masalah artritis atau sendi

Artritis adalah sejenis penyakit yang menyebabkan kesakitan, kemerahan, bengkak dan kekejangan sendi akibat daripada kerosakan sendi atau jangkitan kuman. Antara masalah artritis yang biasa dialami orang dewasa termasuklah rheumatoid arthritis dan osteoarthritis.

Oleh kerana ikan keli kaya dengan kandungan omega 3 seperti EPA dan DHA, ia sekaligus bagus untuk individu yang mempunyai masalah artritis. Kajian telah menunjukkan bahawa omega 3 boleh berperanan sebagai antiradang seterusnya boleh mengurangkan keradangan seperti bengkak dan kesakitan.

Kajian juga menunjukkan bahawa diet pemakanan yang tingi dengan omega 3 juga berpotensi untuk mencegah masalah artritis dalam individu yang berisiko. Oleh itu,  ini jelas menunjukkan bahawa ikan keli bukan saja boleh membantu mengurangkan kesakitan artritis, ia juga berpotensi untuk mencegah masalah ini.

6. Untuk kesihatan tulang

Selain itu, ikan keli juga bagus untuk kesihatan tulang. Kandungan omega-3 yang ada di dalam ikan keli tersebut  boleh membantu meningkatkan penyerapan kalsium di dalam tulang sekaligus bagus untuk rawatan atau pencegahan masalah osteoporosis.

Selain itu, ikan keli juga mengandungi fosforus yang penting untuk pembentukan tulang di dalam badan.

7. Meningkatkan kesihatan mata

Di samping itu, ikan keli juga berpotensi untuk meningkatkan kesihatan mata. Hal ini kerana kandungan omega 3 yang ada di dalam ikan keli yang memainkan peranan penting dalam menjaga kesihatan mata.

Dalam satu kajian terhadap individu yang menghidap diabetes, pengambilan sekurang-kurangnya 500 mg omega 3 telah terbukti dapat mengurangkan masalah retinopati diabetes (kerosakan retina disebabkan komplikasi diabetes) dalam individu tersebut.

Di samping itu, terdapat juga kajian yang menunjukkan bahawa omega 3 boleh membantu meningkatkan kestabilan air mata di dalam individu yang mempunyai masalah mata kering. Terdapat juga kajian yang menunjukkan bahawa hampir 80% optometris di Australia dan New Zealand mencadangkan pengambilan makanan yang tinggi dengan omega 3 bagi individu yang mempunyai masalah mata kering.

Oleh itu, ini jelas menunjukkan bahawa omega 3 yang terdapat di dalam ikan keli bagus dalam meningkatkan kesihatan mata.

8. Berpotensi mencegah kanser

Selain itu, ikan keli juga berpotensi untuk mencegah kanser. Kandungan omega 3 seperti DHA dan EPA yang ada di dalam ikan keli boleh membantu mencegah kanser dengan menghalang pembentukan sel tumor melalui sifatnya yang antiradang.

9. Baik untuk fungsi kognitif warga emas

Proses penuaan biasanya boleh menyebabkan seseorang individu mengalami masalah kognitif seperti mempunyai masalah berfikir dan lupa ingatan.

Terdapat kajian yang telah menunjukkan bahawa pengambilan minyak ikan keli yang kaya dengan omega 3 selama 90 hari boleh meningkatkan fungsi kognitif dalam warga emas berusia lebih 60 tahun.

Hal ini kerana fungsi omega 3 yang boleh membantu meningkatkan kesihatan saraf di otak seterusnya meningkatkan kesihatan otak. Oleh itu, ini jelas menunjukkan bahawa ikan keli yang kaya dengan omega 3 bagus untuk meningkatkan fungsi kognitif dalam warga emas.

10. Membantu tumbesaran janin

Akhir sekali, ikan keli juga bagus untuk diambil ibu mengandung bagi memberi khasiat kepada tumbesaran janin. Omega 3 yang ada di dalam ikan keli sangat penting bagi pembinaan otak dan retina janin di dalam kandungan.

Di samping itu, omega 3 yang terdapat di dalam ikan keli juga penting bagi perkembangan pembelajaran dan tingkahlaku janin tersebut pada masa akan datang.

Oleh itu, adalah digalakkan bagi ibu mengandung untuk memakan makanan yang kaya dengan omega 3 seperti ikan keli bagi membantu tumbesaran janin mereka.

Kesimpulannya, dapat dilihat ikan keli adalah sumber protein yang bagus.  Oleh itu, ia sesuai untuk menjadi sumber protein dalam diet seharian terutamanya untuk menurunkan berat. Selain itu, ikan keli juga kaya dengan omega 3 seperti DHA dan EPA.

Oleh itu, ikan keli juga boleh membantu mengurangkan risiko penyakit kardiovaskular, mengurangkan masalah kemurungan, masalah artritis dan mencegah kanser. Ia juga bagus untuk kesihatan tulang, kesihatan mata, fungsi kognitif warga emas dan juga membantu tumbesaran janin di dalam kandungan.

Oleh itu, untuk mendapatkan kebaikan yang ada di dalam ikan keli, anda bolehlah memasukkan ikan keli di dalam diet pemakanan seharian anda. Namun begitu, adalah diingatkan untuk menggunakan cara masakan yang sihat seperti panggang atau salai bagi mengelakkan penambahan lemak dalam makanan. Akhir sekali, diharapkan artikel ini dapat memberi manfaat kepada pembaca mengenai kebaikan ikan keli.

Khasiat Makanan yang lain

Atmadja, T., Kusharto, C., & Sinaga, T. (2020). Supplementation of catfish (Clarias gariepinus) oil enriched with omega-3 soft capsule improves oxidative stress and cognitive function in elderly. Journal of Nutritional Science and Vitaminology, 66(3), S47–S50.Debnath, S. (2011). Clarias batrachus, the medicinal fish: An excellent candidate for aquaculture & employment generation. International Conference on Asia Agriculture and Animal, 13(January 2011), 2005–2010.Deinema, L. A., Vingrys, A. J., Wong, C. Y., Jackson, D. C., Chinnery, H. R., & Downie, L. E. (2017). A Randomized, Double-Masked, Placebo-Controlled Clinical Trial of Two Forms of Omega-3 Supplements for Treating Dry Eye Disease. Ophthalmology, 124(1), 43–52. Iberahim, N. I., Hamzah, Z., Yin, Y. J., & Sohaimi, K. S. A. (2018). Extraction and Characterization of Omega-3 Fatty Acid from Catfish Using Enzymatic Hydrolysis Technique. MATEC Web of Conferences, 187, 1–7.Liao, Y., Xie, B., Zhang, H., He, Q., Guo, L., Subramaniapillai, M., Fan, B., Lu, C., & Mclntyer, R. S. (2019). Efficacy of omega-3 PUFAs in depression: A meta-analysis. Translational Psychiatry, 9(190), 1–9.Navarini, L., Afeltra, A., Gallo Afflitto, G., & Margiotta, D. P. E. (2017). Polyunsaturated fatty acids: Any role in rheumatoid arthritis? Lipids in Health and Disease, 16(1), 1–15.Saidane, O., Semerano, L., & Sellam, J. (2019). Could omega-3 fatty acids prevent rheumatoid arthritis? In Joint Bone Spine (Vol. 86, Issue 1, pp. 9–12). Elsevier Masson SAS.Saini, R. K., & Keum, Y. (2018). Omega-3 and omega-6 polyunsaturated fatty acids : Dietary sources , metabolism , and signi fi cance — A review. Life Sciences, 203(January), 255–267.Sala-Vila, A., Díaz-López, A., Valls-Pedret, C., Cofán, M., García-Layana, A., Lamuela-Raventós, R. M., Castañer, O., Zanon-Moreno, V., Martinez-Gonzalez, M. A., Toledo, E., Basora, J., Salas-Salvadó, J., Corella, D., Gómez-Gracia, E., Fiol, M., Estruch, R., Lapetra, J., Fitó, M., Arós, F., … Ros, E. (2016). Dietary marine ω-3 fatty acids and incident sight-threatening retinopathy in middle-aged and older individuals with type 2 diabetes: Prospective investigation from the PREDIMED trial. JAMA Ophthalmology, 134(10), 1142–1149.SelfNutritionData. (2018). Fish, catfish, channel, wild, raw Nutrition Facts & Calories. Zhang, A. C., Singh, S., Craig, J. P., & Downie, L. E. (2020). Omega-3 fatty acids and eye health: Opinions and self-reported practice behaviors of optometrists in Australia and New Zealand. Nutrients, 12(4), 1–26.